text:
Home -- Fulfulde -- Perform a PLAY -- 084 (The mysterious dream 2)
84. Fii koyɗol wirniingol ngol 2
Lanɗo wi’eteeɗo on Nebukadonosaaru waawano ombugol fes yiitere. Himo yaara nano e ñaamo himo huli. Onsay o noddi goɗɗo e jiyaaåe makko åen (Hito talenru ndun).
Jiyaaɗo : "Ko onon yo lanɗo on, yo balɗe mon ɗen juutu! Ko honɗun mi waawi waɗangol on?"
Lanɗo on : "Nodditu tinna tinna waajotooåe åen e mbileeåe åen fow."
(Hito haawaaji ɗuuɗuɗi, yimåe åen no seppa, onsay deýýiti)
Lanɗo on : "Miɗo hoyɗi koyɗol aaningol lan fota non. Yeetee lan ko honɗun woni firo koyɗol ngol."
Mbileeåe åen : "Ko onon, yo lanɗo, yo balɗe mon ɗen juutu haa poomaa! Yewtu jiyaaåe maa åen, men sifanto ma ko koyɗol ngol firi kon."
Lanɗo on : "O’oowoye, hiɗon haani sifanaade lan koyɗol ngol onon tigi. Ko ɗun mi yamiri on. Si on sifanike lan koyɗol ngol, mi waɗanay on mbarjaari. Si wonaa ɗun, haray ko on wareteeåe!"
Mbileeåe åen : "Yo lanɗo on sifano jiyaaåe makko åen ko o hoyɗi kon, ɗun men waaway jonnude firo ngon."
Lanɗo on : "Ko lamitorgal aaliingal non. Miɗo anndi ko fii no neeåira wonɗon e mun."
Mbileeåe åen : "Meɗen waawi firugol koyɗi ɗin, kono hay gooto ka hoore leydi ɗoo waawataa waɗude kon ko lanɗo on landii. Ko o landii ɗon kon hinaa ko gasata."
Lanɗo on (monii fota non) : "On fow mi sahinbinay on!"
Hay Danu’iila e yiååe makko åen no tawdaa e åen. Kono kanko Danu’iila hari o hulaa. Åay o nanii dalil nden yamiroore hulåiniide nde lanɗo on ýetti, o yahi ka suudu, o yeetii yiååe makko åen.
Danu’iila : "Hiɗen haani toraade. Alla men no anndi huunde kala. Himo waawi yeetaade lan ngol koyɗol wirniingol."
Ko Alla tun waawata wallitaade ma. Ko ɗun le o waɗi. E nder jemma on, Alla feññinani Danu’iila koyɗol ngol.
Danu’iila : "Ko a Alla labaaɗo ko feýýiti keerol, mi jarnii ma! Hiɗa anndi piiji ɗin fow, a jaabike torndeeji amen ɗin!"
Danu’iila wi’i himo faala addeede ka lanɗo on.
Lanɗo on : "Hara hiɗa waawi sifanaade lan koyɗol an ngol?"
Danu’iila : "Hay gooto waawataa ɗun, yaa an lanɗo on. Kono Alla jom ngurndan ɗan on no waawi feññingol gunndooji ɗin fow. O holli on ka koyɗol mon ko aroyta waɗude kon. Lanɗo on e nder koyɗo makko ngol, o yi’ii nanndollaaru jandu. Hari mbaadi mayri on no labaa. Hoore nden ko kaŋŋe laaåuɗe nde waɗiraa. Ɗun no holli firo laamu mon ngun. Ko kangu åuri mawnude e fanɗude ɗi fow. Kono laamateeriiji aroyay ɗin åawto mon åurtay tun jaasude jaasude. Ka lannoode, laamu ngun lancoyto. Kono e nder mun kadi, Alla darnay laamu makko ngun. Laamu Alla ngun luttay haa poomaa. Ko o poomayankeejo. Koyɗol mon ngol ko haqiiqa."
Lanɗo on : "Ko Alla maa on woni lanɗo lamåe åen!"
Lanɗo on haawii fii no koyɗol ngol firtiraa non. O yeɗi Danu’iila dokke ɗuuɗuɗe hittuɗe, o alɗini mo, o alɗi fota.
Ko o waɗi kon kadi yeeso, hiɗen waawi heɗitaade ɗun ka taariika hikkotooɗo.
Yewtooåe : Fillitotooɗo, Lanɗo on, mbileeåe åen, Danu’iila, jiyaaɗo
© Copyright : CEF Allemagne


c: text/html

text:
Pulaar ko ɗemngal teskangal, galɗungal sabu heewde ngal calti (pulfule) “Fuuta tooro, Fuuta Jaloŋ, Fuladu, Jamaare, e ko wonaa ɗuum. Kono, nde tawnoo ngal ɓooyii e duuñaaka kam e welsindaare, e baasgol fulɓe huutoraade binndol, saabiima majjugol hannde, e ko heewi e ko ngal yeñtinnoo. Teskaade hannde weeyo satiingo en ko ngo binndol, ina yooɗi, etee ina waɗɗii e fulɓe winndude Pulaar, mbele ina hisa seeɗa e ko heddii e pinal men ganni.
Pulaar ko ɗemngal teskangal, galɗungal sabu heewde ngal calti (pulfule) “Fuuta tooro, Fuuta Jaloŋ, Fuladu, Jamaare, e ko wonaa ɗuum. Kono, nde tawnoo ngal ɓooyii e duuñaaka kam e welsindaare, e baasgol fulɓe huutoraade binndol, saabiima majjugol hannde, e ko heewi e ko ngal yeñtinnoo. Teskaade hannde weeyo satiingo en ko ngo binndol, ina yooɗi, etee ina waɗɗii e fulɓe winndude Pulaar, mbele ina hisa seeɗa e ko heddii e pinal men ganni.
Mbele hannde e nder ndee yontannde, eɗen mbaawi tan wiyde eɗen njonndinoo e mooftude gannde men e hakkille ? Alaa. Sabu humpito hollii en, kala ko winndaaka battane mum ko waylaade e majjude. En njiyii hannde, kala ko ɓurnoo faayodinnde e pinal men majjii haa laaɓi, gila noon e tinndi, jime, jimɗi, daari, daarti, pabbooje haa e kerooje… Mi limtidtaa, haa yettii e fitiram gollaagu njahdunoongu e cuɗaari kam e cinkal, paljirii en. Wiɗto mawngo ina foti woƴde hannde kala biyoowo mbiy-mi, sabu faamde yonta men hannde ko mo hare jaŋde, pinal e ɗaɓɓugol ganndal. E tuma laamu koloñiri, yoga e pinal men ɓe ɗaayniino, ɓe majjiniino, sabu nanngirde ɗum e nanngirde en no fotiraano. Hannde, ko kamɓe nduttii e nder duunde men, nder ngenndi men, aɓe mbiɗta ɗeen pine ɗe ɓe njeddunoo, ɗe ɓe njoolnoo haa laaɓi.
Ndeke, en paamii weeyo men hannde ko ngo jaŋde, pinal e ganndal : mo welsindii ngal mum fof ɗaaynee, majjinee, jaggiree no hay huunde. So en njiɗaa noon majjude e majjireede haa ɓura ko majji e ko majjira-ɗen koo, alaa e sago gooto e men fof waɗta hakkille, saloo majjere naatira bannge mum. So en njiɗii daɗde e daɗndude seeɗa keddiiɗo e pinal men ngal, alaa e sago ndado-ɗen, ngollen, mbaasen welsindaade e haaɓannde hare pine dookɗe en, wayli en, wostii ɓesngu men. So en njiɗii ɗemngal pulaar (Fulfulde), kam e pinal toowa ƴellitoo, alaa e sago mbiɗten, mbinnden.
Kerooje walla kerooɗe
Kerooje maa (kerooɗe) ko coñce ɓurɗe waasde hannde anndeede e renndo fulɓe hoɗɓe e teeru. Wonaa ko ɗeen coñce ina nanee e kaɓirɗe ayaawo, wonaa ko ina windee e jaayndeeji, maa ina yeewtee e dente. Jime belɗe, juutɗe, guurnooɗe hanki e reedu Fuuta, alaa ko yiytatee hannde e mum so wonaa taƴitine ɗe mbaawaa, e yonta hannde, dillinnde oolel fiyannde fetel seeɗa e waañooɓe jokkuɓe e tiiɗ-koyaagu sammude ladde mehreende. Hannde e oo sahaa guuraaɗo, firo timmungo kerooɗe maa kerooje heɓaaka. Ko ɓuri sellude, helmere ndee, asli mum paamniiɗo koko majji e oo sahaa. Kono ɗuum ɗoon fof e wayde noon, won firooji ndañaa. Won wiyɓe kerooɗe ngummii ko e helmere “herde”. So tawii en tuugniima e golwole ɗe kerooje kirjinatnoo, sabu majje wonnde njogitaari kuccintinoondi e mbamu jaawle, eɗen mbaawi rokkude nde ngooɗoo firo : e ɗemngal pulaar, ko ɓuri yuɓɓude koo foti wonnde ko KEROOJE nde tawnoo “je” ko waɗtan helmere Pulaar, noddi ko keeweendi. Tuugnaade e celluka, kerooje seekaa ko e gollal HERDE. So en nanii herde, hakkillaaji men noddata ko gertooɗe maa jaawle. Ɓayde kaalaten ko raddo alaa e sago ngoppen gertooɗe payen e jaawle, sabu ko jaawle ɓurnoo heewde e laddeeji men, etee ɓurnoo kadi waawde waañeede. Sabu fulɓe ina mbiya : “Kala ko maayi e raddo, ko jaawngal defii.” Ndeke ina sella helmere ndee wona kerooje sabu en keɓaani tawo firo kerooɗe. Sifaaji walla pecce raddooji : raddo gooto (waaño), raddo dawol, raddo naato, raddo ñogo, raddo baalooji, raddo lulnde.
Ina jokki
Haamiidu Mammadu Bah, Catal FƁPM Suwoyraat

robotstxt: allowed

filter: keep


text:
Subaka hannde, 22 lewru noowammbere 2014, Horirde falndiire Nehdi Ngenndiiri ElMiina (IDEN d’ElMina) dawri ko pittugol nokku mum. Ɗum noon ko ngam nootaade e eeraango ummorinoongo e to ɓuri doowde e ardorde njuɓɓudi laamu leydi Muritani sabu teskaade wonde tunwugol wuro laamorgo leydi ndii hono Nuwaasot diwtii aada. Ɗo njahru-ɗaa fof tawataa ko jinɗe ena tullinii gila e tekke maayɗe,
Subaka hannde, 22 lewru noowammbere 2014, Horirde falndiire Nehdi Ngenndiiri ElMiina (IDEN d’ElMina) dawri ko pittugol nokku mum. Ɗum noon ko ngam nootaade e eeraango ummorinoongo e to ɓuri doowde e ardorde njuɓɓudi laamu leydi Muritani sabu teskaade wonde tunwugol wuro laamorgo leydi ndii hono Nuwaasot diwtii aada. Ɗo njahru-ɗaa fof tawataa ko jinɗe ena tullinii gila e tekke maayɗe,
diƴƴe ñolɗe, mbuusuuji, kedde ñameele, laalaaɗe otooji haa e jiibaaji ko jiidaa e ɓale baɗtaaɗe taarorɗe e suturooji.
To keedtir-ɗaa kala ko luuɓngol caɗtungol e geɗe nefniiɗe.
Gollotooɓe horirde ndee, alaa heen keddiiɗo, gila e mawɗo horirde ndee hono Jallo Mahammedu Paate, horooɓe haa e diisnondirɓe to batte karallaagal jaŋde gollotooɓe ɗoon e horirde ndee. Hakkunde rato, pittirɗi darnde, peel e bawɗi-reŋreŋ(brouettes), ɓee ena ndata, ɓeya ena pitta, ɓeyatoo ena peela jonne jinɗe ena mbaɗa e bawɗi-reŋreŋ ena joowoya sara heednaaɓe e loowde ɗe e saakuuji-tame(sacs-tamis). Nde golle ɗee ngasi, koroowo falndiijo oo noddi debbo kalfinaaɗo ndeenka horirde ndee e rewɓe hoɗɓe e sara makko ngam reentinde ɓe ko fayti dufgol ɗoon kurjuru.
Njaay Saydu Aamadu


text:
Home -- Fulfulde -- Perform a PLAY -- 136 (First aid 4)
136. Fii dankantaaji arani dhin 4
(Hito otooje ɗen)
Jiwo : "Duɗal ngurndan ɗan feccere 3. Dankantaaji arani ɗin."
Hara a yi’ii nde wootere labutaani ka tawata doftooruuåe e infirmiyeeåe alaa ton?
Sugu nden nokkuure alaa. Ɗun ɗon noddirtaake han kadi labutaani, ko weendu ndu looɗe ɗiɗi sertuɗe non. Nokkuure nden fow no hundiraa dambuɗe nay e bolol no senditi beeli ɗin ɗiɗi.
Hari nawnuåe buy no ton. Kono ñawdoowo gooto ñawdaali åe. Hari ñawdanɗe arane ɗen alaa ton. Awa kadi ambilansi alaa ton fii satteendeeji tiiɗuɗi ɗin.
Tawi soono kala nawnuåe åen no ndaara ndiyan ɗan. Hino wi’aa wondema malaa’ikaajo tippotono wonde wonde ka nder weedu ton; e on adiiɗo e tippaade nder ton fewndo ka ndiyan ɗan menminii ɗon, o sellinteno, no nawnaare makko nden sifori woo. Hari åe fow hiåe faalaa sellineede! Tentinii oo maaya-åanduujo. Himo tañininoo hendagol dankataaji arani ɗin ka nder ndiyan.
Gorko : "Mi waawataa udditude gite an ɗen e åaawo ndiyan. Hiɗan memminaade fewndo ɗoo! Miɗo haani adaade ukkagol ka nder ndiyan (hito poopaali makko ɗin). Mi leetii e ga’al kadi. Ɗun ɗoo gasaali taho."
O yoomi, o waali ka danki makko, e ngal ɗoo kadi. Hari o habbike ko timmata duuåi 38 fii "dankantaaji arani ɗin.
Ñannde goo non, goɗɗo ýewtii mo.
Iisaa : "Hara hiɗa faalaa sellineede?"
Gorko : "Hii-hii, kono mi alaa hay gooto ko wallitoo lan no mi hewtira ka ndiyan. Goɗɗo additoto lan ka nder ndiyan soono wo adoo mi hewtude ton."
Iisaa : "Immoi! Ýettu danki maa kin, yahaa."
Neɗɗo on immii, o selli. Dankantaaji arani ɗin åaawo huutorgol pikir e ñawdugol barme. O hettii cellal makko ngal fow åawto 38! Miɗo miijii si tawii åeya no weltaninoo mo?
Fariisiyaajo : "Ko honɗun wonɗaa e waɗude? Ko hannde woni ñalaande fowteteede e mun nden. E ndee ñalaade fowteteede, hino toŋaa ýettugol danki mun kin."
Gorko : "On aaden sellinɗo lan wi’ii lan yo mi ýettu danki an kin, mi yaha."
Fariisiyaajo : "Ko hombo wonunoo on?"
Gorko : "Mi anndaa. Mi yi’aali mo taho."
Hara hiɗa anndi ko hombo? Ko non tigi woniri, ko Iisaa Joomiraaɗo on. Ko kanko woni waɗoowo dankantaaji arani ɗin. Hinaa fii åandu makko ndun tun, kono ko fii wonkii makko kin kadi. O wallitii mo, o dandi mo e hoore weltaare.
Åay o yewtidii e neɗɗo sellinaaɗo on ko neeåi åawto mun, o waajii mo seeɗa waajuuji moýýi.
Iisaa : "A sellii fota jooni. Hita a wonu aaliiɗo, hita a waɗu junuubu fii wota ko åuri e hulåinaade aru e heåugol ma."
Miɗo waawa faamude ko honɗun annabi Iisaa woni e yewtude fii mun. An kadi men?
Yewtooåe : Fillitotooɗo, gorko, annabi Iisaa, Fariisiyaajo, jiwo
© Copyright : CEF Allemagne


text:
Ji'anɗe mon ko faati e ɗii timmalji Kopa e Eroo fijaaɗi e ndee hurjere
Saakitaama ñannde :
Hannde e altine, ñannde 12 lewru 6ɓuru 2021 ka taskaram On Tottaama Konngol, on feññinanii men yi’annɗe mon ko faati e ɗii timmalji ɗiɗi KOPA e Eroo 2020 fijaaɗi asewe e alat. Eroo on ko Wemmbey e nder London (Beretaaniya) fijaa. Ko Itaaliya e Beretaaniya cippiri, Itaaliya fooli ka fiɗo loggi.
Hiɗon waawi neldude men lamndal ngal yiɗuɗon yo men jaabo e guurol.
Okkee miijo mon e ndee toɓɓere ka tongoode watshapp : 00221766441280.
Heɗee jeewte amen fow ka kelle amen Facebook e Twitter: RFI FULFULDE
On Tottaama Konngol ko ñalaande kala gila njamndi 13:15 faa 13:30 (GMT).


text:
“so eɗen poti weltanaade goppitgol yimɓe ɓe mbiyaani mbaɗaani, sariya e ñaawoore ina ɗaɓɓi biɗtugol e laɓɓitingol sakkiiɓe ɗee nanngle e ndee bonannde yurminiinde”.
Ñalnde aljumaa 18 noowammbar, yimɓe IRA sokanooɓe caggal « ñaawoore guut » nganndi ko ndadii. Ine laaɓi ñaawtirde ndee jaɓaani ɗaɓɓaande porkireer biynooɗo ko yo ɓe coke duuɓi 20.
Usmaan Loh e Muhammed Dati, Usmaan Aan, Ahmed Muhammed Jarulla, taƴananooɓe duuɓi 3 kasoo e ñaawoore adannde ndee, kam Jemaal Sammba taƴananooɗo duuɓi 15 kasoo, laɓɓinaama. Aamadu Tijjaan Joop, cukko hoorejo tataɓo IRA, taƴananooɗo duuɓi 15 kasoo, fawtaama hitaande tawi heen lebbi nay uddugol. Muusaa Biraam lollirɗo Pap e Abdallaahi Maatalla
Yimɓe njeeɗiɗo jeyaaɓe e hoɗnooɓe e boowal Buamatu ngal, taƴanaama, won heen duuɓi 5, won heen duuɓi 3 (ɓe taƴananoo e ñaawoore adannde ndee ko hakkunde duuɓi 15 e 3). A ɓe poti yoɓde 16 miliyoŋ e feccere ugiyya ngam lomtinde nafooje Ministeer geɗe nder leydi e 1 087 000 ugiyya lomtino poliseeji 19 gaañinooɗi e nanngondiral ngal. Ɓe njooɓtoraa ko « murtangol yimɓe laamu wonɓe e golle ».
E miijo porfeseer Gurmo Loh, awokaa jeyaaɗo e Fedde awokaaji Nuwaasoot (baroo Nuwaasoot), cukko hooreejo fedde politik wiyeteende UFP « goppitgol ñaawtirde ndee yimɓe 10 e nder 13 wiyaaɓe ko e IRA njeyaa ɓee, ko taaɓal feewde e nuunɗal. Nuunɗal ngal timmata noon ko nde ɓe laɓɓinaa kamɓe fof e takkere fenaande ɓe takkaa ndee, yantude e laɓɓitingol golle yoorɓerndaagu koynooje ɓe ngollaa e nder dummbirɗe laamu nguu ». E miijo makko ñaawoore ina foti toppitaade doosiyee yimɓe saabinooɓe nanngal maɓɓe, sibu so ɓe laɓɓinaama, firti ko « ɓe tooñaaɓe », sibu ɓe nanngaama, « ɓe cokaama lebbi keewɗi, ɓe ngollaama golle bonɗe, tawi alaa ko sakkii ɗum so wonaa feere fenaande. » O hollitii yimɓe ina keewi weltaade kala nde laamu waɗi bone mum haa gayni, ruttii woppiti ɓe tooñi ɓee. Ko hono noon teemedde keewɗe yimɓe nanngiranoo ɗoo, mbaraa warngo bonngo e nder yoorɓerndaagu ngu hay gooto waawaa sifaade e duuɓi 1989-1990. Kono nde daɗnooɓe heen ɓee ngoppitaa tan, yimɓe mbayi no yejjitɓe bonannde warkoyeeɓe laamu ɓee, njebbilii… Haa hannde ellee warkoyeeɓe ɓee alaa ko mbaɗi sibu aɓe na njaha e haajuuji maɓɓe, ɓe kulaani, ɓe paayaani. Hannde ne kadi, goppitgol ɓeeɗoo ina foti addande en durnude miijo, sibu, e ñaawoore Nuwaasoot e ñaawtugol Suwoyraat fof, polis wiyi ko 13 ɓee fof nanngaa ko junngo e faandu, holliti wideyooji ngam dallinde ko wiyi koo. E ñaawooje ɗiɗi ɗee fof, hay polisee gooto araani seedtaade ko yiyi walla ko waɗaa. Mo geɗe ɗee ɓurnoo woƴde oo, hono jom boowal gaddungal haala ngal, wiyi meeɗaa noddude polis, tee ko kewi koo wonaa huunde heblaande. Kono ñaawooɓe adanɓe ɓee cukku noppi mum en, calii nande, hono no ɓe calorii nanrude takkere bonnde, laaɓtunde lepte nanngaaɓe ɓee mbiyi polis leptii ɗum en ɗee. Heedooɓe ngullii haa tampi kono haala mum en yani ko e noppi fahɗuɓe, sibu woƴnoo « ndaddooje laamu » ɗee tan ko fusde IRA, hay so tawii noon aɓe tarña goonga. So tawii ñaawtirde ndee alaa ko teskii e takkere hee “so wonaa” jeyegol e IRA no fedde nde heɓtinaaka, tawi noon polis wiyi ɓe nanngaa ko to boowal too ñalnde nanngondiral ngal, kaaɗoo haala wontata ko bonnugol innde tuumaaɓe ɓee e etagol yiiltude ñaawoore, ɗum noon ko « tooñde ñaawooɓe, ko fenaande e fantere doole » ummoraade e yimɓe laamu wonɓe e golle. Ɗuum, ko gaa gaa takkere leepte wonande won ɗeen terɗe doole kisal. Kanko Gurmo o joofniri “so yimɓe ine poti weltanaade goppitgol yimɓe ɓe mbiyaani mbaɗaani, sariya e ñaawoore ina ɗaɓɓi biɗtugol e laɓɓitingol sakkiiɓe ndee bonannde yurminiinde, niɓɓere”.
Tonngol : Bookara Aamadu Bah


text:
Home -- Fulfulde -- Perform a PLAY -- 036 (Identifying love)
36. Sifoore fii giggol
Ko honno annditirten manngohi?
Paykun : "Ko si tawii hiki rimude manngooje."
Ko honno annditirten leggal piya?
Paykun : "Ko si tawii hingal rimude piyaaje."
E ko honno annditirten gorohi?
Paykun : "Ko si tawii hiki rimude goro."
Ko rewrude e åiååe åen annditirten leggal. Leggal moýýal ko biååe moýýuåe rimata. Leggal bongal ko åiååe bonåe rimata.
E ko honno annditirtaa Almasiiyaajo?
Hino woodi feere hittunde fii no annditiren yimåe tawdaaåeh åen e annabi Iisaa. Weldiååe ɗiɗo yiitii ɗin sartiiji ka nder ngurndan Almasiiyaaåe aramåe åen.
Giɗo Arano on : "Hara a yi’ii Rugiyata yiɗaa yeddondireede wano o wowirnoo non? Aranun hari soono woo himo wullitoo e himo sonkana kawtal makko ngal, kono jooni himo wondi e nafoore e himo hendoree hay ndiyan woyndu. Mi yi’aali haa hannde sifa ngol giggol e juuɗe åeya yimåe ado hannde."
Giɗo Ɗiɗaåo on : "Kanko Yaaguuba non yeeso makko niååitungo ngon hentike tun nde wootere. O alaa han kadi huɗude. Wonii jooni jonte seeɗa gila ko o waylii."
Giɗo Arano on : "Ɗun no jogondiri e annabi Iisaa mo åe gomɗini e mun on. Hiɗa waawi yi’ude e fee giggol ngol åe yiɗindiri ngol wondema ko åe Almasiiyaaåe."
Giɗo ɗiɗaåo on : "Hiåe waɗa torndeeji ñannde woo. Miɗo ŋalɗi tawandema hiåe jogorii non saa’iiji fii ɗun. Wurin no ɗun okkorde åe maloore. Ko kamåe woni njaatigiiåe åuråe moýýude e nder aduna on fow."
Giɗo Arano on : "Awa annditee non ɗun, kanko Yuusufu o yeeyii geseele makko yaajuɗe ɗen fow, o addii kaalisiiji ɗin fow. O jonni ɗi hooreeåe moftal ngal fii yo åe sennditan miskimåe åen."
Giɗo ɗiɗaåo on : "Hara o feetii?"
Giɗo Arano on : "Woååe åen yeeyitii hay cuuɗi maååe ɗin, åe okkitirii miskimåe åen."
Giɗo ɗiɗaåo on : "Ko honno åe wondiri hakkundeeji maååe. Ɗoo yo åe wondude e ndereraaku, hiåe sendodude fow hakkunde maååe."
Åe waylaama. Hiåe yiɗindiri – woååe åay yi’ii ɗun, hiåe ŋalɗi.
Ngurndan Almasiiyaaåe åen no hawrondiri e ko Alla janni kon ka nder Kitaabul Muggadasi.
(Gimol labaangol no yaarude doy doy)
Ruuhu Seniiɗo on ko ko moýýi kon tun o mawninta ka nder ngurndan men. Giggol ngol e weltaare e åuttu ngun e muñal ngal e yurmeende e sella-findeyaagal. Hara ngurndan maa ɗan no hollude sugu ɗan ngurndan?
Gomɗingol annabi Iisaa no watte e noone sertuɗo. Nde åernde goɗɗo wattitaa woo, haray aduna on fow no waawi yiide maandeeji holluɗi nden waylannde. Hara yimåe åen yi’oyay ɗin sartiiji e maa?
Yewtooåe : Fillitotooɗo, paykun, yiååe åen ɗiɗo
© Copyright : CEF Allemagne


text:
Ɗemngal so wuurii ɓamtiima hay gooto jeyaa ɗum walla hay gooto heeroraaki ɗum.
Kaaloowo e » RT » haalanta tan ko keɗiiɗo ɗum :
onon musidɓe tedduɓe heɗiiɓe on calminaama.
Musidɗo tedduɗo bismillah ma hol to nodataa.
Kono noon gorko mo too – gorko mo gaa, ɗuum fof ko juutnude haala tan e ňaamde waktu ndenndaandi yimɓe fof. Worɓe aduna ɓee fof won ɗo njeyaa, tee nani kaalana ina mbaɗnaa aduna o ko yejjittaake, aduna o wuuri ko e hakkillaaji e golle lolluɓe, ɓe lolliniraani koye mum en hono noon.
Ɓee na ňeňondira e koye mum en – ɓeya na ňeňana aduna o ngonka mum, aduna na naftoroo hay so jettooɗe mum en nganndaaka.
Caggal ɗuum RT hetta Ƴeewte nafooje neɗɗo fof nanoowo ngaal ɗemngal.
jeewte :
cellal
faggudu
jaŋde e nehdi
ndema awo ngayna e kala ko soklaa e aduna o.
Ɗemngal waasa wuurde tan e haalde e haaltaade hoore mum, ɗuum ko ko riiwata woɗɓe e ɗemngal ngal usta doole mum. Ɗemngal ko maa haalana fof en ko nafata ɗum en, kono ɗemngal so wuurii e haalde hoyre mum tan tonngoto e hoyre mum haaɗta e hoyre mum sukaaɓe mum njuurnoyoo ɗemɗe goɗɗe njiya toon ko weli ɗum en keddoroo toon mawna ngonta yimɓe toon e ɗuum.
Ɗemngal waasa wuurnude hoyre mum e finaa tawaa mum tan ɓolo – ɓol, ko alaa e sago ɗemngal fooɗa kesam-hesaagu, nguun kesam-hesaagu reetata sukaaɓe jibinaaɓe e guure mawɗe tentaaɗe haa ngonti ndenndaandi, ko wayi :
Dakaar
konaakiri
baňnjuli
abijaŋ
pari
newyorko – wasinton, e kala ko wayi noon.
Suka o, ɗo jibinaa ɗo ko ɗoon o yiyata o nanata, a waawaa ndaarnude mo e nannude mo goɗɗum ɗum wanaani ɗo o woni ɗo, ɗo suka jibinaa maynata waɗa ɗoon nguurndam mum, ko wuuraa e no wuurdaa ɗoon yo nanirat ɗum e ɗemngal makko, ɗemngal makko ngal waasa wuurna ma e ko wuuraani ko, sabu ndeen ɗuum wonoto waawnere e fittaandu makko ndu.
Ko ɗuum woni ko ňaamti leňol e aduna o fof, sabu wiyeede ina wuurniree ɗe nguuraaka ɗo wuuri ɗo, ko ɗuum waɗi fittaandu makko e ngonka makko fon ndenndat njinnga mo mbaawa mo ngonna mo ko wonaa ɗo o woni ɗo.
Ɗo suka o jibinaa wuuri ɗo e no wuurdaa ni, so tawii ɗemngal neenewal ngal ko ɗuum haalanta mo hollata mo, o accataa ngal haa cay!
Ɗemngal kadi wayi kono reedu ni ko wuurnata ɗum ko fooɗoyat ɗum adda naattina e mum ɗuum wuurna ɗum, reedu finndu fof yahat jehre renndaande sooda toon e ko renndo fof renndi ko artira ɗum e hoyre mum wuura heen no fof en ni.
Ɗemngal ne ko noon tan, ko renndaa yimɓe fof poti heen, ko ɗuum ɗemngal addata naattina e mum haa wayta e yimɓe ko no ngaal ɗemngal jeyi ɗum.
Ina wayi ňaaku ni tan ko yimɓe njiɗi e mum ko yahi ko to leɗɗe faggii ɗum toon addi waɗti ɗum njumri.
Ɗemngal so ňiiɓii tabitii(duumiima) e haalde ko wuuraa e aduna ngaal ɗemngal wuurata :
coftal ɓalli e denndaangal geɗe goɗɗe e ngonkaaji mum en.
Ko ɗuum waɗi RT ɗemngal pulaar so wiyii ina wuurnira hoyre mum e haalde e hollude ko ɗemngal ngal jeyani hoyre mum ko tan, ɗuum yahata.
Darnde nde ɗemngal darotoo ɓamtoo nde, ko ndeen darnde tan naalankaagu ngaal ɗemngal darotoo, nde ɓamtoo ɓamtora ɗemngal mum.
Kano naalanke ne so wontii yimata tan ko yimɓe yiɗɓe ina yiyloroo ɗum nafoore, juutataa saka woɗɗoya.
IDRISSA KAH


text:
Prime ministaajo Lesdi Israil Israeli Naftali Bennett wi Ardiido Lesdi Russia Vladimir Putin hokki munyal dowko laarani kalimaaji ministaajo maako mo hakklanta shaanu yaasi Lesdiiku meti.
Offisru Bennett wi “prime ministaajo Lesdi Israel tefi be dalana muumini’en laabi haa nukkuure wonnde nder giifakan” niiman wadaama on bawti bolindiral bee Ardiido Lesdi Ukrainian Volodymyr Zelenskiy.
Israel en yecci ministaajo shaanu yaasi Lesdiiku Lesdi Russia Sergei Lavrov kadde dow ko laarani kalimaaji maako bee wiiki Adolf Hitler do mari I’yam bibbe Jewish en,
SADIQ ALFA


text:
Nelson Manndelaa e Feredrik de Klerk keɓii njeenaari ndi sabu mum en firtirde Apartaayd kaaldigal. Manndelaa sokaama duuɓi 27. E hitaande 1994 o woni ɓaleejo gadano hooreejo Afrik worgo.
Nelson Manndelaa e Feredrik de Klerk keɓii njeenaari ndi sabu mum en firtirde Apartaayd kaaldigal. Manndelaa sokaama duuɓi 27. E hitaande 1994 o woni ɓaleejo gadano hooreejo Afrik worgo.
O woppi laamu e hitaande 1999 o toppitoyii fedde makko haɓotoonde Sida e baasal. Gonɗo hakkunde maɓɓe e natal he ko Desmon Tutu, gooto e haɓotonooɓe apartaayd, keɓɗo njeenaari Nobel e hitaande 1984. 1991 : Aung San Suu Kyi heɓii njeenaari ndi sabu mum en daranaade demokaraasi e jojjanɗe aadee e rewrude e peeje jamyame. Ko o luulndiiɗo laamu koninkooɓe to leydi makko Birmaani. Ko o ɓiy ngenndiyanke mawɗo, hono seneraal Aung San, jamfaaɗo waraa. E ɗii duuɓi 20 cakkitiiɗi, o haɗaama heen wellitaare fotde duuɓi 14. Ko hikka o fotnoo woppiteede, kono o ñaawanaama e ut 2009, ndeenka lebbi 18, sabu makko jaɓde koɗaagu Ameriknaajo. 1994 : Yaseer Arafaat (gardiiɗo Mbaawka –laamu- Palestiin) e Shimon Peres (kalifu Israayiil) e Yitsak Rabin (hooreejo hilifaaɓe Israayiil) ɗo ndokketee njeenaari ndi sabu nanondiral Oslo ciifangal e hitaande 1993. Ndii njeenaari jibini duko mawngo. Haa e hitaande 1988, Arafat, gardiiɗo Fedde Ndimmagu Palestiin, luulndanooki ownugol. Ɗamaawu nanondiral Oslo juutaani balɗe, sibu, e hitaande 1995, sanɗa siyoniste gooto felli Rabin. Arafat kam roŋki tamde Intifaada ɗiɗmo, Amerik seerti e makko. O saŋkii e hitaande 2004. Shimon Peres wonti hooreejo Israayiil e hitaande 2007, kono deeƴre ina yiylee haa hannde to Palestiin.


text:
Galle
A jaɓɓaama e galle Binndi Pulaar
A jaɓɓaama e galle Binndi Pulaar. Sikke alaa hannde geeseeji pulaar ene keewi e nder yinorde net.Gooto heen fu ana jogii joofande mum; lower nde yiɗi remde e ngesa pinal fulɓe.Binndi Pulaar, hono no innde mum siforii ɗum ni,fayndaare mum ko saaktude kabaruuji e ko yowitii e binndol e jaŋde Pulaar. Eɗen ngandi ɗemngal men ko fuɗɗii winndeede woonii jooni duuɓi teemedde ɗiɗi. Adan ko alkule arabu anndiraaɗe”Ajami” mawɓe men kuwtortonoo, haa nde alkule kuwtortoɗen hannde ɗee ngari. Hannde Pelle daraniiɗe winndugol Fulfulde ene ɗuuɗi kadi ene carii e aduna hee kala.
Gila e leyɗeele men haa e nokkuji ɗi nguurɗen e mum en ɗii kala. Ko hono noon ne kay, yimɓe heewɓe, mo woni kala e fannu ganndal mum nana winnda walla ene fula ko anndunoo e Pulaar. Ko heewi jonta ana winndii e Fulfulde,kono ko heewi heen wonaa ko humpitaa. Ko ɗum waɗi en yiɗde rewindaade ɗeen pelle, e ɓeen yimɓe, ngam mbaawen humpitaade ko golletee hannde e ɗemngal men fulfulde. Naftoroɗen kadi maranen ɗum yontaaji garooji. E min nyaago mo woni fu, nde o wallata en e ɗe golle. Kala mo tinɗa ene golla e ko fayti e binndol, jaŋde, wiɗto walla fulo ganndal e pulaar yo a tintin min mbele ma min njokkondir e makko, ha min mbaawa addande en humpito e ko o woni e gollude e mum ko.


text:
Kamaruun ko leydi ndi bannge e mum jeyaa e Afrik hakkundeejo, bannge goɗɗo oo e Afrik hirnaange. Heedi ndi bannge hirnaange ko Niiseriyaa e geec Atalantik, bannge worgo ko Gine ekaatoriyaal e Gabon e Konngo, bannge fuɗnaange ko Santarafrik e Caad e bannge rewo ko weendu Caad. Wertallo mayri ko 475 442 km2, keeweendi yimɓe mayri ko hedde 19 miliyoŋ aadee. Laamorgo mayri wiyetee ko Yaawunnde.
Kamaruun ko leydi ndi bannge e mum jeyaa e Afrik hakkundeejo, bannge goɗɗo oo e Afrik hirnaange. Heedi ndi bannge hirnaange ko Niiseriyaa e geec Atalantik, bannge worgo ko Gine ekaatoriyaal e Gabon e Konngo, bannge fuɗnaange ko Santarafrik e Caad e bannge rewo ko weendu Caad. Wertallo mayri ko 475 442 km2, keeweendi yimɓe mayri ko hedde 19 miliyoŋ aadee. Laamorgo mayri wiyetee ko Yaawunnde.
Idinoo halfude ndi ko Almaañ, kono, caggal wolde adunaare adannde, Farayse e Angalteer kalfinaa ndi. Bannge gonnooɗo e njiimaandi Farayse oo, heɓi ndimaagu mum ñalnde 1 saawiyee 1960, wiyaa Rippoobilik Kamaruun. Huunde e hettere wonnoonde e njiimaandi Angalteer ndee, anndiranoonde Kameroons tawti bannge jeytiiɗo oo e hitaande 1963, ɗi mbaɗi federaasiyoŋ inniraaɗo «Rippoobilik Federaal Kameruun», innitiraandi, ñalnde 20 mee 1972, «Rippoobilik dentunɗo Kameruun» hade mum innitireede kadi «Rippoobilik Kameruun» e hitaande 1984.
Ko ndii iwdi ngaddani ndi jeyeede e «Njuɓɓudi winndereeri Farayseere» (Organisation internationale de la francophonie) kam e dental Commonwealth.
Leƴƴi : Kameruun ina renndini leƴƴi keewɗi, ko ina tolnoo e 280 haa 300 leñol, naatnaatondirɗi, jillondirɗi. Ina waɗi heen mawɗi, ina waɗi heen tokoosi. To bannge njuɓɓudi, ndi feccitii ko e diiwanuunji jeetati (8).
To bannge keeweendi, heedi yeesoo ko ɗiiɗoo leƴƴi : fang (20%) ; bamileke e baamuns (18%); duwaala e lumndu e basaas (15%) e fulɓe (10%) e tikaar (7%) e Manndara (6%) …
To rewo leydi ndii, e diiwaan Adamawaa oo, ɓuri heewde heen ko fulɓe. Ko ɓe juulɓe, tee aɓe njogii tiiɗndi no feewi e politik leydi ndii. Tee, gila ko ɓooyi, ko kamɓe carata diine lislaam e nder leƴƴi kirdi (paiennes). Aarabeeɓe Showa en e Masaas en e Kotoko en e Hawsankooɓe e Bayaa en … ina tawee ɗoon kadi.
To worgo leydi ndii, ɓuri hoɗde toon ko leƴƴi bantuuji (Duwaala, Betis, Aton, ekn…), kono, e nder dunli hee, tawetee heen tan ko kuumon (yimɓon ndaɓɓon).
Huunde e ɗii leƴƴi, haa teeŋti noon e Duwalaa en, njotondirii law e tuubakiri, ko ɗum tagi ɗum en naatde ekkol law e jogaade jannguɓe lomtinooɓe tuubakooɓe nde njahi ndee. Kono fof haɗaani, idii wonde hooreejo leyd ndii ko pullo rewanke, juulɗo, hono Aamadu Ahijjoo.
Bannge hirnaange leydi ndii ɓuri hoɗde heen ko Bamuun en e Bamileke en, anndiraaɓe ƴoƴtande njulaagu. Ko kamɓe mbaɗti Duuwaala laamorgo faggudu leydi ndii. Heen bannge e hirnaange leydi ndii, roni ko ɗemngal Engele, tawi noon, diiwanuuji rewo e hirnaange e hirnaange worgo ɗii, ɓuri doolnude e mum en ko ɗemngal Farayse. Hedde feccere yimɓe leydi ndii ko kereciyee en, hedde nayaɓal ko juulɓe, nayaɓal goɗngal diineeji gaadanteeji …
Ɗemɗe : Ɗemɗe leydi ndii ina keewi (hedde 300), tee ina njillondiri no feewi. Kono tan, eɗen mbaawi teskaade wonde ɓurɗe heen waawde haaleede ɗee, ko Fulfulde (rewo oo fof, haa heddii e Logon e Shari, ɗo Arab haaletee), e Beti e Basa (hakkunde keedɗo bannge worgo) e Bulu e pidjin english (bannge hirnaange kam e geejegol hee); ko ina ɓura miliyoŋaaji tati aadee ina kaala gootal e ɗeeɗoo ɗemɗe kala. Ɗemngal Ewonndo ina haalee e saraaji Yaawunnde e Duwaala. Ɗemɗe e leƴƴi ina keewi no feewi e leydi hee, haa ko hay gooto waawaa wiyde ko nii ɗi poti. Ko keewal majje e jillondiral majje, jibini ɗemɗe kese, kuutorteeɗe no feewi, baaɗe no “pidgin English”, “camfranglais”, e “franfulfulde“.
- Farayse e Engele
Kono, ko ɓuri maantinde e Kamaruun, ko yoga e maɓɓe kaalata ko Farayse (hedde 78%) e Engele (22%, bannge hirnaange worgo). To bannge doosɗe leydi ndii, kuulal 1, taƴre 3 : «Rippoobilik Kamaruun hiisii ko engele e farayse ngoni ɗemɗe laawɗinaaɗe, potndaaɗe. Dowla oo ina gaddii ƴellitde ɗemɗiɗaagal e nder leydi ndii no diidorinoo. Omo daranii reende e ƴellitde ɗemɗe ngenndiije ».
Ngam tabitinde ɗuum, guwarnama oo e hoore mum waɗata ko hilifaaɓe haalooɓe farayse e engele, juulɓe e kerecee en, so ina aaɓnoo, ummoriiɓe e diiwanuuji jeegom ɗii fof.
To bannge jaŋde, kuulal 5 sariya jowitiiɗo e jaŋde toownde wiyi “Dowla ina gaddii ɗemɗiɗaagal e nder jaŋde toownde, ina jaggiri ɗum geɗal naatnaatondiral e ngootaagu ngenndi. “
Ɗum noon, e nder duɗe jaaɓi-haaɗtirde, jannginooɓe ɓee ina mbaawi huutoraade ɗemngal ngal ɓuri waawde, hakkunde farayse e engele oo. Ko ɗum tagi, kala sanɗa mo huɓindaaki ɗemɗe ɗiɗi ɗee fof no moƴƴi, so jaŋde yontii, maa sawndoo sanɗa goɗɗo baawɗo farayse walla engele, ngam waañnjitaade winndannde rokkaande ndee. Ko farayse noon ɓuri yaajde e janngirɗe ɗee.
Wonande jaŋde hakkundeere e leslesre, ɗemɗe ngenndijje kaɗaaka, kono, e ko tabiti, kamaruunnaaɓe fof naatirta jaŋde ko e farayse walla engele, e fawaade e diiwaan woni oo. E hitaande jeegoɓere ndee noon, alaa e sago jannga goɗngal ngal.
Jaayɗe : To bannge jaayɗe, rajo ngenndi oo ina resani 28 ɗemngal ngenndiwal waktuuji 8 fat e nder yontere no diidorinoo. Ko heddii koo fof ko e farayse, engele rewi heen. E nder rajooji dowri ɗii noon, hedde joyaɓal haa nayaɓal emisoŋaaji ko e ɗemɗe ngenndiije. Ma a taw, alaa ɗemngal ngenndiwal gootal haaletee e tele ngenndi oo.
E fawaade e ko jangtaa dow koo, en paamii tan, geɗal ɗemɗe ngenndiije ina fooƴi no feewi e nder jaŋde leydi ndii, sibu ko farayse e engele ƴetti fof. Kala kamaruunnaajo mo waawaa gootal e ɗee ɗemɗe ɗiɗi, ko «tumaranke» e nder leydi mum, sibu so o yaltii wuro makko tan o aanat !
E raɓɓiɗinaade, alaa fof ɗemngal ngenndiwal huutortee, wonaa e njuɓɓudi laamu, wonaa e jaayɗe binndaaɗe, wonaa e jeeyngal, wonaa e tele ngenndi, wonaa e jaŋde, hay e jaŋde mawɓe ! Hay e nder galleeji maɓɓe, ko mawɓe ɓee kuutortoo ɗemɗe mum en ngenndiije e farayse walla engele, foti. Wonande sukaaɓe ɓee noon, ɓe ɓuri waade haalde ko e farayse walla engele (hedde 70%) e nder galleeji mum en. Alaa fof tuugnorgal laamu woodi ngam hisnude ɗemɗe ngenndiije, ƴellitde ɗum en haalaaka. Yoga e majje nii njogori ko majjude ɗoo e ndeen. Sibu, nde tawnoo feere woɗnde alaa, ɓe mbaɗti ko renndinde engele e ɗemɗe maɓɓe e farayse, haa ko ɗum jibinii ɗemngal kesal inniraangal «pidgin-english», ngal nganndu-ɗaa ɓuri farayse e engele fof so ndenndinaama, darjude. Kanngal woni hannde ɗemngal jehre, ɗemngal mbedda, ɗemngal « partout ».
Nii woni, e fawaade e wiɗto njuɓɓudi mbiyeteendi «Grimes» waɗnoo e hitaande 2005, ɗemɗe leydi ndii ina mbaawi fecciteede e pecce nay (4) mawɗe, fawaade e keeweendi haalooɓe ɗum e coftal mum en (Ƴeew haatumeere les ndee) *
Tawi noon farayse e engele e «pidgin-english» ina njogii, ko famɗi fof, gotal heen kala, ko ɓuri 2 000 000 muuynuɗo ɗum. Alluwal les ngal ina hollita wonde ɗemɗe ngenndiije kamaruun ɗee fof ngoni ko e majjude, so ƴeewaama keewal haalooɓe ɗum e ngonka mum e nafoore mum faggudu e renndo kam e ɓetirɗe coftal ɗemngal ɗe kollitno-ɗen e binndanɗe men gadane. Fulfulde Kamaruun daɗaani e ɗuum.
Bookara Aamadu Bah
Haatumeere keeweendi haalooɓe e coftal ɗemɗe Kameruun
Feccere limoore haaloɓe limoore ɗemɗe Ngonka
1 0 14 ñifɗe
2 jaasi 1 000 72 ɓarakke
3 1 000 haa 100 000 183 pamare
4 100 000 haa 700 000 14 mawɗe
- Firooji
– pidgin English : ko jillondiral engele e ɗemɗe goɗɗe keewɗe, sibu ngal heewi haaleede ko e nokkuuji ɗo ɗemɗe keewɗe koɗdi. Fotde miliyoŋaaji ɗiɗi ina kaala ngal.
– Kamfranglais : ɗeɓi waade ko no farayse jillondirɗo e engele e ɗemɗe ngenndiije goɗɗe, kaaleteeɗo e Kamaruun.
– franfulfulde : ko jillondiral hakkunde fulfulde e farayse. Ɓuri waawde huutoraade ɗum ko sanɗaaji renndooji jannguɗi e nder Kamaruun. Yeru, sanɗaaji duɗal jaaɓi-haaɗtirde Gawundere ina keewi haalde ngal.
- Commonwealth of Nations ko fedde renndinnde ko ina abboo e 50 leydi, hono Angalteer e huunde leyɗe gonooɗe e njiimaandi mum (koloniiji mum ɓooyɗi). Commonwealth daranii ko potal, calagol paltoor, demokaraasi e gardingol sariya. E hitaande 1991, nde yaltini bayyinaango Haraare, ɗo nde heɓtini nafoore heeriinde jojjanɗe aadee, kam e nehaagu demokaraasi e potal rewɓe e worɓe, e ƴellitaare duumiinde e ndeenka sato.
- OIF (Organisation internationale de la francophonie) woni Fedde winndereere farankofoni. OIF ko njuɓɓudi dowlaaji dennduɗi kuutoragol ɗemngal farayse kam e won ɗeen piɓle, ko wayi no «keɓtingol keewal pine», deeƴre, ngardiigu demokaraasi, tiiɗtingol dowla ɗooftiiɗo sariya, ndeenka sato. 77 dowla e guwarnama ko terɗe dental ngal hannde. Yimɓe mum ɓurii 890 miliyoŋ aadee, rennduɓe kuutoragol ɗemngal farayse e ɗooftagol ɓure winndereeje. Fedde ndee ina jogii juɓɓule pewjooje, ko wayi no Joɗnde hooreeɓe dowlaaji e gurnamaaji (njuɓɓudi ɓurndi toowde), njoɗotoondi laawol gootol duuɓi ɗiɗi kala e gardagol Kuulaaɗo Kuuɓal Farankofoni. Oon koolaaɗo kuuɓal ko Abdu Juuf (gila 2003). Fedde ndee sosaa ko e hitaande 1970 e tuugnaade e Nanndiral Ñaamee (Niiseer). E nde daranii ballondiral hakkunde terɗe mayre ngam nafoore yimɓe mum en. E nde jogii njuɓɓudi diisneteendi, hono « Assemblée parlementaire de la Francophonie (APF) » e gollorɗe karalleeje nay, ɗeen ngoni «Agence universitaire de la Francophonie (AUF)» e tele TV5, e «Association internationale des maires francophones (AIMF)» e «Université Senghor ».


text:
Jaɓɓorgo Pese ñalɗi
Pesol: ñalɗi
Ñalɗi jaŋde FƁPM : naftoraade kesam-hesaagu
Fedde Ɓamtaare Pulaar he Muritani (FƁPM) yuɓɓinii ñalɗi jaŋde ñalnde 10 e 11 abril 2021, ɗo joɗnde mum mawnde ndee he nder...
Fedde Baaboo Gellaay Enternasiyonaal : Ñalɗi pinal to Beelinaaɓe
Ñalnde 8 e 9 feebiriyee 2020, Fedde Baaboo Gellaay Enternasiyonaal yuɓɓinii ñalɗi pinal kaaltateeɗi to Beelinaaɓe, ngam mawninde maanditaare timmugol duuɓi ɗiɗi...
Ko woni limlebbi ?
Limlebbi ko njuɓɓudi peccugol sahaa tuugiindi e dille tagopeeje, ko wayi no Naange walla Lewru. Ɗum noon limlebbi feccat...
Ñalɗi Ceerno Sileymaani Baal e Boode Laaw
Fedde Ceerno Sileymaani Baal jooɗiinde to Ndakaaru yuɓɓinii hikka koolol joyaɓol ñalɗi Ceerno Sileymaani Baal ñalnde 16, 17 e 18 e gardagol Seneraal Usmaan...


text:
Wiyde ina waɗa winndannde faatunde e geɗe ganndal ngal suwaa laaɓtande hay annduɓe ɓurɓe mawnude, ko semmu mawɗo. Ina waawi faamee, ina waawi waasa faameede walla faamnaade (sibu hay sinno ko e Farayse walla e Engele winndannde ndee wonnoo, ko noon mettirta faamnaade walla faamninde). Kono ɓayri ko ɗuum aduna oo fof haalata hannde, alaa e sago eto-ɗen haalde heen huunde, ɗaminaade kadi, woɗɓe maa mbinndu heen. Hol ko ɗuum woni ? Ɗuum woni ko annduɓe mbiyi portilii gadanol ko ɓe inniri « wuddere ɓaleere » walla mbiyen « gawu ɓaleewu » walla « gawu niɓɓo », hono ko wiyetee e Farayse « Trou noir », e Engele « Black hole ».
Hol ko woni wuddere ɓaleere ?
« Wuddere ɓaleere » walla mbiyen « gawu ɓaleewu » ko kuulel asamaan, no Leydi men ndii nii, no Koode nii, ko nokku weeyo ɗo hay huunde waawaa ɓoccitaade, wonaa ɓakdi, wonaa hay annoore. Ɗum noon ko nokku niɓɓo, mo yiyotaako. Wayi ko no gawu (gaw) nii, pooɗoowo, ɓuucoo kala ko faandii ɗum, tee wontaa ɓoccito. Ɗum noon, ko kuulel asamaan ngel nganndu-ɗaa, Alla e mum ñisde, Alla e ɓakdi mum tiɗɗaade, caasal ɓaaƴo mum ina waawi haɗde kala ko woni e mum ɓoccitaade, gila e ɓakdi haa e caafe, ko ɗe mbaawi wonde fof, yo won caafe jiyotooɗe ɗee (annoore…), walla caafe yiite-sulɗeeje (onndooji rajo ekn).
Ngam huunde wona wuddere ɓaleere (gawu ɓaleewu), maa ñiso heewngo tiɗɗoo e nokku weeyo paaɗɗo. Ƴetten yeru e Naange. Ñiso naange ko hedde miliyaaruuji 2 miliyaar ton, wudduwol mum ko 700 000 kiloomeeteer, woni laabi 200 wudduwol Leydi. So en mbaawii tiɗɗude ñiso Naange ngee fof e nder faandu ndu wudduwol mum jaasi kiloomeeteruuji 3, maa en ndañ « wuddere ɓaleere » : kala kuulel asamaan, walla caafal annoore ɓallingal ɗum ko jaasi kiloomeeteruuji 3, waawataa ɓoccitaade, walla mbiyen yaltude ɗoon.
So en njiɗii waɗtude Leydi men ndii wuddere ɓaleere, ɗuum kadi ɓuri hittude. Waɗi noon ko maa mbaawen tiɗɗude ɓakdi mum ndii kala e nder faandu ndu wudduwol saatimeeteer gooto, woni tiɗɗen Leydi haa fotta e abbere gawri. Oon sahaa maa en keɓ wuddere ɓaleere saatimeeteer gooto ! Hannde noon, denndaangal annduɓe ko faati e ɓalliwal koode (ɓalkoodewal : astrophysique) njenanaama gawuuji ɓaleeji (gudde ɓaleeje) ine ngoodi, tee heen gooto ina e sara men ɗoo : to wuddu jiiryiirngal men, hono wuddu Fedannde Malaaɗo, hedde ñukkere koode wiyeteende Mbaangu A*, (Sagittaire A*).
Jooni noon, so neɗɗo yanii e wuddere ɓaleere, hol no wayata ?
Hay dara a tinataa ! So en ƴettitii yeru ɗo Naange tiɗɗaa haa heƴti e faandu ndu wudduwol mum jaasi kilomeeteer gooto. So mi ɓalliima faandu nduu, alaa ko heedi mi e wuddu (nehaande) mum so wonaa ko jaasi 3 km, mi rullinaama, mi jookiima. Ngol keerol ngol neɗɗo taccata jookoo nder gawu hee, wiyetee ko wiiwaano wuddere ɓaleere. Kono kadi paamen, to wiiwaano too, hay huunde alaa toon, hay ɓakdi ngootiri alaa ɗoon ! Ɓakdi ndii kala tiɗɗii ko e nehaande hee, wiiwaano ngoo ko keerol ngol memotaako, kono, so mi taccii ngol, hay huunde mi tinataa, kono mi jookiima hankadi, mi wontaa yaltu.
Hol ko haɗata en tinde ? Ɗuum ko e miijooji diiñorɗi miijanteendi yowito huuɓtodinngo Einstein lelnunoo, ko ndiin miijanteendi sakkii goodgol gudde ɓaleeje.
Hol ko saabii kala ko naati e wuddere ɓaleere waawaaa yaltude ?
Hade ɗuum, eɗen poti faamde, e nder winndere hee, denndaangal ɓalli (geɗe) ñisɗe (jogiiɗe ñiso) ina ɓaaƴondira (pooɗondira), fawaade e pooɗondiral ɓaaƴiwal (attraction gravitationnelle). Ko jiidaa e ɗuum, kala huunde ñisnde no feewi, ko wayi no hoodere walla wuddere ɓaleere ina wayla mbaadi saraaji faru-sahaa. Nii woni diidol portol jogii toon ko mbaadi diidol kofingol, yeru no geɗe mbaylortoo so a ƴeewrii ɗum en caggal butel baɗɗo ndiyam nii.
Wuddere ɓaleere ko « gawu ɓaaƴo » : so a ɓadtiima ɗum no feewi, ɓuuco maa, naatnu maa nder. E nder ganndal « ɓalliwal yowito », ɓaaƴo ina fooɗa ɓakdi, kono kadi ina wayla « faru sahaa ». Ɗoo noon, ndokkaten yeru ko e gawu ndiyam. So laana arii saraaji mum ina doga e laawol mum portingol, gawu nguu fooɗa ɗum, ooña bolol mum, laana kaa naata e yiriinde, ka yirloo, ka yirloo, haa ka yettoo wuddu gawu nguu, ka muta. Woni gawu nguu ɓuuciima ka. Ko noon gudde ɓaleeje pooɗirta cereeli annoore, ooña ɗum en, (portol wontii ooñingol) njirla ɗum en haa « moɗa » ɗum en.
Hol ko waɗi ɓakdi e annoore mbaawaa ɓoccitaade wuddere ɓaleere ndee so naatii heen ?
So a werliima haayre faade dow, ɓaaƴo Leydi sammina nde e leydi. So a werloriima nde doole, nde ɓeydoo toowde, kono nde saamoya kadi. So a werliima nde doole doole, nde ŋabba dow dow, haa ɓaaƴo Leydi natta waawde samminde nde : nde naata e faru, nde ɓoccitoo ɓaaƴo (fooɗo) Leydi. Njaaweendi ndi haayre ndee werliraa haa nde waasi saamde e Leydi, wiyetee ko njaaweendi ɓoccital. Dow Leydi ndiin njaaweendi ko 11,2 km nder leƴƴannde kala (40 000 km/w). Satelitaaji e fiiseeji ina njaawi yettaade ndi. Njaaweendi ɓoccital fawii ko ñiso kuulel asamaan ɗo huunde ndee werlaa ɗoo : dow Naange ko ndi 617 km nder leƴƴannde (2 221 000 km nder waktu kala). Wonande gudde ɓaleeje, ndiin njaaweendi ɓurii njaaweendi annore : waɗde haayre ndee waawata ɓoccitaade ɓaaƴo wuddere ɓaleere ndee, ko maa nde ɓura annoore yaawde, ndaa ɗuum aaɓnotaako. Alaa tawo ko yiytaa ko ɓuri annoore yaawde. Ko ɗuum tagi haayre ndee wattinta tan ko saamde nder wuddere ɓaleere ndee. Ko noon wonande annoore, sibu njaaweendi annoore ndee foti ko e njaaweendi mum, ɗum noon nde waawaa ɓoccitaade gawu nguu.
Nde tawnoo alaa ko yaltata e wuddere ɓaleere, hay annoore, ko ɗuum addani ɗum wonde huunde nde lewñataa, wonaa tan wonande caafe jiyotooɗe, kono hay caafe yiite-sulɗeeje.
No paamirten, so annoore waawaa yaltude wuddere ɓaleere : so a huɓɓii toon lampa, gonɗo boowal yiyataa annoore kaan lampa sibu nde yaltataa wuddere ɓaleere ndee, ɗum noon ko niɓɓere wonnoonde toon ndee tan yiyetee. Noon kadi, rajo walla tele gonɗo nder wuddere too, hay gooto nanataa ko saaktata, sibu hay onndooji njaltataa nde. Ɗo wuddere ndee woni ɗoo, ko niɓɓere tan yiyetee ɗoon ; ɗuum woni wuddere ɓaleere yiyotaako, heɗtotaako. So wonaa dee, ma a taw, etaade ƴeewde ko woni saraaji wiiwaano mum, etaade ƴeewde ɓarakke geɗe moɗaaɗe ngoppi ɗoon…
Natal gadanal wuddere ɓaleere pattam-ñisre M87*
Ñalnde alarba 10 abril 2019, annduɓe ƴettii natal gadanal « wuddere ɓaleere ». Ɗumɗoo woni seede gadano goodaangal « gawuuji ɓaleeji ». Wuddere ɓaleere portilaande ndee wiyetee ko M87*, ko nde pattamñisre (kaaɗtudi ñiso) . To nde woni too, ina woɗɗi no feewi, sibu annoore ina waɗa 50 miliyoŋ hitaande ngam taccude yolnde hakkunde mayre e Leydi men ndii. Ande ñisi haa ɗoon waawi haaɗde, sibu ñiso mayre ina sowoo ñiso Naange laabi miliyaaruuji 6. Ngam ƴettude ngal natal, ko maa rajoteleskopaaji (lonngorɗe caafe rajo) keewɗi, gonɗi e nokkuuji ceertuɗi e dow Leydi ndii, ndenndini doole mum en. Golle majjum ummanaama duuɓi 15 jooni.
Ko goonga noon en mbaawaa wiyde en njiyii wuddere ɓaleere, sibu en mbiyii wonde « wuddere ɓaleere » yiyotaako, kono ko ganndal yowito kuɓtodinngal Einstein (relativité générale) sakkiti goodaangal majje, kono ɗe meeɗaano tawo yiyeede walla dañaneede seedanfaagal. Ɗe ummii ko e koode ɗe nganndu-ɗaa, Alla e mum en ñisɗe, ndimtii (njoortii) e koye mum en. Ɗum woni ɓaaƴo mum en yettiima nokku mo hay huunde, wonaa ɓakdi, wonaa annoore waawi ummaade e mum en faade bannge goɗɗo. Kono, ɓayri mbiy-ɗen ko wuddere ɓaleere yiyotaako, hol no lonngorɗe ɗee ƴettiri ngal natal ?
Ko njiyaten e natal hee ? Njiyaten e maggal ko « mbeelu » wuddere ɓaleere ndee, njiyaten ko taariindi mayre, njiyaten ko nguleeki, walla lewño wiimtotooko e ɓakdi ndi gawu nguu ɓuucotoo ndii, sibu hade mayri ɓuuceede tawata ko endi saasi no feewi, ndi wona e lewñude caafe sulɗe-yiiteeje. Ko ɗeen caafe lonngorɗe ɗee portili. Nii woni, ɓayri eɗen mbaawi yiyde taariindi ndii, ko yiyotaako koo woni ɓaleeri lommbiindi hakkunde ko yiyotoo koo, woni wuddere ɓaleere ndee.
Ko goonga noon natal ngal laaɓtiraani noon fof, sabu cuddi punndi weeyo keedndi hakkunde lonngorɗe ɗee e gawu nguu. Kono hankadi ko yeeso fayaa, sibu maa lonngorɗe ɓurɗe seeɓde peewne, yanti heen won onndooji kesi njiytaa, hono onndooji ɓaaƴo (ondes gravitationnelles), gaddanoyooji en waawde ƴeewde ko wonaa tan onndooji sulɗe-yiiteeji, haa teeŋti noon e geɗe keewɗe goɗɗe ko wayi no anndude mbele won ɓakdi niɓɓiri, ndi yiyotaako taarii ɗii gawuuji ɓaleeji ?
Albert Einstein miijii « gudde ɓaleeje » ina ngoodi (yiyti ɗe) ko e hitaande 1915. Haala majje ina jotondiri e laaɓndal « mbele lewño (lumière) ina jogii ñiso (masse) », ɗum noon, « mbele ɓaaƴo ina fooɗa lewño » hono no ɓaaƴo fooɗirta pecorel (particule) ɓakdi nii. E teeminannde 17ɓiire luural ina woodnoo heen. E miijo Newton, lewño ina jogii ñiso, wayi ko no ɓalli keddiiɗi ɗii nii. E miijo Huygens lewño ko onndo tan, alaa ñiso. Kaan haala noon jibini naamnal mbele ñiso ina waawi yettaade tolno ɗo « njaaweeki ɓoccital (vitesse de libération) ɓurata njaaweeki lewño ». Ndaa alaa ko ɓuri lewño yaawde. Ɗum noon, ngoon ñiso so woodii, hay lewño waawaa ummaade e mum, alaa ko haali ɓakdi, ɗum noon wonata ko huunde nde yiyotaako (e gite e kaɓirɗe fof). Ɗuum woni nokku weeyo, walla faandu ndu ɓaaƴo mum jibini wuddere ɓaleere.
Bookara Aamadu Bah


text:
Discussion:Hello jaɓɓorgo
Woo'inde hala nder fulfude. Min hali, hala e fulfulde ngam mi famtina bandiraɓe am.
Ali baaba[taƴto ɗaɗi wiki]
Daartol Ali baaba e wuyɓe cappanɗe nayi (40) (Mille une nuits) Miɗo ngara haalande on no Ali baaba e dimaaɗi cappanɗe nayi ɗi wuyɓe no mbadi. Hono Ali baaba waawi hisirde?
O waawi hisude sabaabu moƴƴere golloowo makko. Ali baaba e kaasim wonoo wanndiraaɓe ɗiɗon, Jooɗinooɓe he nder ngenndi ngoɗundi ngootiri. Kaasim wonoo julaŋke jom ngalu, Kono Ali baaba wonoo baaso cotoowo leɗɗe Ñannde wootere tawi mo teenoyi leɗɗe he nder ladde Ali baaba yi'y worɓe cappanɗe nayon e dow dimaaɗi 40 Ɓe fuf eɓe ndongii dolle tedduɗe Ali baaba yi'y ɗum tawi omo waɗi e dow lekki, e kin lekki wuyɓe ɓe ngari kaɓi pucci mum'en Caggal ɗum kamɓen kañe e dolle maɓɓe kucci he hayre wonnde. Worɓe cappanɗe nayon ɓe hooreejo mun hucciti e hayrende wi'i sezamu, uddito ! Ɗon tan hayrende udditii Worɓe cappanɗe nayon ɓe naati Ɗon tan hayrende uddanii hoore mum Caggal ɗum hayrende udditii katin worɓe cappanɗe nayon ɓe njalti Hooreejo maɓɓen wi'i sezamu uddo hayrende uddanii hoore mum Caggal ko ɓe nduŋi ko Ali baaba jippii Hucciti e hayrende wi'i sezamu uddito ɗon tan hayrende udditii holli Ali baaba naatirigal o yi'y ton kulle kawniiɗe keewɗe mo yi'y kaŋŋeeji e kaalise daneejo e kulle koltu keewɗe Ɗon o anndi ɓe ko wuyɓe no Ɗon tan kaŋko hoore addi kaŋŋeeji keewɗi e kaalise keewɗo
Mo daroy e damal o wi'i sezamu uddito ɗon tan hayrende udditii o yalti o wi'i sezamu uddo hayrende uddanii hoore mum. Ko o hooti to galle makko mo hollii kaŋŋeeji ɗi kañe e kaalise ji ɗi debbo makko Eno o heɓiriɗi. Ɗon tan debbo makko doggi yahi haalnoy ɗum debbo kaasim On ndu haalni ɗum goriiko Ɗon tan kaasim hoore warani Ali baaba o wi'i mo haalnam no keɓirɗa kaŋŋeeji maa ɗi so walla noon Mi haalnoyan ɗum Poolisi'en. Ali baaba jaabii mo Banndam gorko Min hulataa kono mi haalante ngam tawde ko a banndi'am. Ko kaalan maamin, Ndeenoɗa e hooreema Ngam tawde kaŋŋeeji ɗi kañe e kaalise daneejo o ɗum wuyɓe bonɓe cappanɗe nayon njeyɗum Nden tan Ali baaba sifanii kaasim nokkuɗo hayrende Woni, O haalni kaasim ko'o haani wadde. Kaasim yehi he nder hayrende o ɓami kaŋŋeeji e kaalise daneejo keewɗo Nde o warano yaltude ko nden o yejjiti koŋngol ngol kaalataa yalla hayrende ina udditoo O heddi daraa ton haa wuyɓe cappanɗe nayon ɓe ngari tawi omo ton mbari mo. Binngel afil (yeewtu) 21 Bowte 2019 à 19:41 (UTC)
Hala maa weli am bo ka wodi Ardibe Ardake (yeewtu) 26 Seeɗto 2021 à 16:32 (UTC)
Welii kam sanne Barry Alpha Boubacar (yeewtu) 18 Siilto 2021 à 23:36 (UTC)
Adlam alphabet[taƴto ɗaɗi wiki]
- I have included Fula as part of this list of languages which are written in multiple writing systems.
I recommend that the Latin to Adlam alphabet converter be installed on Fula Wikipedia to enable all Fula articles here to be readable in the Adlam alphabet at the click of a tab (eg. Serbian Wikipedia, Kurdish Wikipedia). --DaveZ123 (yeewtu) 25 Seeɗto 2020 à 03:56 (UTC)
- It looks like Fula was removed from the page, but I don't see where. I just added [Fulfulde https://meta.wikimedia.org/w/index.php?title=Wikipedias_in_multiple_writing_systems&type=revision&diff=21386855&oldid=21016671] before I saw this mention here. Guaka (yeewtu) 25 Seeɗto 2021 à 13:15 (UTC)
Fulbe Wikipedia Awareness and Workshop[taƴto ɗaɗi wiki]
Hello Fulanis,
I'm glad and pleased to inform you that we will hold a virtual awareness of this wiki both online and offline, and at the end of the promotional campaign, we will organize a workshop to train new and existing editors, if you are interested ping me for more details.Anasskoko (yeewtu) 30 Bowte 2021 à 08:40 (UTC)


text:
Dorooru Mawndu Toonyotoondu
Jibrilla Eggi
Isaac Okwir
E woodi dorooru ɓaleeru maapinndiiru bee tokkere maaru dorooji ɓaleeji.
Dorooru ndu'u ndu toonyotoondu.
Ammaa e woodi dorooji mawɗi feere-feere nder tokkere nden.
Dorooji tokkooji dorooru toonyotoondu ndun bannye e ɗi cukloo heɓtugo dorooru nduye ɗi ɗowantoo.
Nyalnde feere dorooji luttuɗi mbi'i toonyotoondu ndun, "Haani min annda ɗum an hokkatamin umrooje."
"Too," toonyotoondu ndun wi'i, "Sey mi taara hoore am bee meetalol. Onon boo haani tokkon umrooje am fuu dey-dey."
Sey dorooru mawndu feere haɓɓani toonyotoondu ndun meetalol.
Toonyotoondu ndun wi'i, "Haani ko mi umrata fuu on ngaɗa. Mi yi'ɗaa haa'inaare."
To toonyotoondu diwii, dorooji fuu ndiwa. To toonyotoondu ndu jooɗoto, dorooji fuu no njooɗoto.
To toonyotoondu ndun wooki, dorooji fuu ngooka.
Yeeso ton, nde wakkati saali, sey meetalol fuɗɗi ɓiɗɗugo hoore mayru.
Sey nyalnde feere toonyotoondu jooɗi wi'i, "Meetalol ngo'ol ngol nawniiyam ngol ɓiɗɗiiyam."
Nden ndu jogi hoore maaru bee juuɗe.
Sey dorooji fuu njooɗi, ɗi njogi ko'e maaji bee juuɗe, ɗi mbi'i, "Meetalol ngo'ol ngol nawniiyam, ngol ɓiɗɗiiyam."
Sey toonyotoondu ɓerni, wulli wi'i, "Goonga am!" Tokkere fuu nooti wi'i, "Goonga am!"
Toonyotoondu ndun wulli fahin wi'i, "Ɗu'um ɗum wannaare." Tokkere fuu wi'i,
"Ɗu'um ɗum wannaare."
Toonyotoondu nanngi hoore muuɗum nden ndu talli.
Dorooji fuu talli bana mayru. Sey ndu haɓani ummaago, dorooji fuu kaɓani ummaago, ammaa ɗi tallake e waana!
Tokkere dorooji kisi, ammaa toonyotoondu waati.
You are free to download, copy, translate or adapt this story and use the illustrations as long as you attribute in the following way:
Dorooru Mawndu Toonyotoondu
Author - Bonsamo Miesso and Elizabeth Laird
Translation - Jibrilla Eggi
Illustration - Isaac Okwir
Language - Fulfulde Mbororoore
Level - First paragraphs
© African Storybook Initiative 2016
Creative Commons: Attribution 4.0
Source www.africanstorybook.org
Original source www.ethiopianfolktales.com


text:
Ciimtoowo keeriiɗo Fedde Ndenndiije Dentuɗe (NgD) jilliiɗo Muritani hakkunde 2 e 11 mee 2016 oo, wiyetee ko Philip Alston (Filip Alston). Faandaare njillu nguu wonnoo ko ɓetde golle laamu Muritani to bannge hare kaaɗtudi baasal kam e ɗooftagol ko hunanii winndere ndee to bannge ɗooftagol jojjanɗe Aadee, e dow bismaango Laamu Muritani.
Ciimtoowo keeriiɗo Fedde Ndenndiije Dentuɗe (NgD) jilliiɗo Muritani hakkunde 2 e 11 mee 2016 oo, wiyetee ko Philip Alston (Filip Alston). Faandaare njillu nguu wonnoo ko ɓetde golle laamu Muritani to bannge hare kaaɗtudi baasal kam e ɗooftagol ko hunanii winndere ndee to bannge ɗooftagol jojjanɗe Aadee, e dow bismaango Laamu Muritani.
O wiyi kanko Filip Alston “Baasal noon wonaa tan waasde jogaade dañirgal. E ngal toɗɗii geɗe keewɗe, gila e ŋakkeende nguura haa e keɓal ndiyam e senaare, e nehdi e jaŋde e safaara e soklaaji tokoosi goɗɗi. E ngal joopii kadi joñeede e renndo, tee e ngal jotondiri no feewi e paltoor. Ɗooftagol jojjanɗe Aadee ko senngo teeŋtungo e nder hare basal.”
Ñalnde 11 mee 2016, o hollitii e nder ciimtol makko hee wonde « Muritani ko leydi ngalɗundi no feewi e banngeeji keewɗi. E ndi alɗi oogirɗe e liɗɗi e ndariindi e leydi ndema moƴƴiri daande maayo Senegaal. Ko ndi leydi ndi sariya mum natti jaɓde njiyaagu, ndeeƴndi, keɓndi balle ƴellitaare keewɗe ummoriiɗe e winndere ndee » kono « ko ɓuri yimɓe heewde e gorgolnaaɓe, tararsanaaɓe e baraknanaaɓe ɓe njokkondir-mi ɓee, nguuri ko baasal ɓalewal kurum, alaa ko teskii e nguun ngalu so wonaa ɓorƴitgol leyɗe mum en ».
O wiyi « Muritani ina waawi nattudedeeƴde sabu mum wonde e diiwaan mo deeƴaani, so wonaa noon njeñtudi ƴellitaare leydi ndii waɗtu fecciteede e potal ». « Laamu Muritani ina foti ɓeydaade huuɓnude ko huninoo ko fayti e kaɓgol e batte njiyaagu, waasa yiyrude golle ɗee no sadak nii, annda muritaninaajo kala ina jogii hakke gorworo heɓde ndiyam e safreede e janngineede e heɓde nguura ».
O jokki « Hardaneeɓe e ɓaleeɓe alaa fof ɗo njiyetee e denndaangal tolnooji laamu tamngu hattan, tee ko ɗawaaɓe e ceŋɗe faggudu e renndo keewɗe. Ɗii goomuuji ɗiɗi ɓurii tataɓe ɗiɗi yimɓe leydi ndii, kono faandaare politikaaji deweteeɗi ɗii ko majjinde soklaaji maɓɓe e hakkeeji maɓɓe.» E miijo makko « TADAMOUN fotnoo ko mahde janngirɗe goɗɗe kam e taarorɗe, wallita gollotooɓe e ekkolaaji ngonɗi e sawndooji ɗii, hatojinɓe heen no feewi, kono wonaa ƴettude 84 miliyoŋ ugiyya fof waɗa ɗum e mahngo ekkol bayɗo no Taj Mahal to Dar el Barka. »
« … Ko idii fof hardaneeɓe e ɓaleeɓe ina pamɗi e nokkuuji pewjooji. Caggal ɗum, e nder diiwanuuji rewo ɗi njillii-mi ɗii, caɗeele jaŋde ina toon sibu tataɓal sukaaɓe ɓee jahataa ekkol. Yanti heen jaŋde ndee moƴƴaani. Ko ɗuum tagi ko 10% (sappoɓal) fat ɓennata faade kolees, tee ko ɓuri heen heewde ngoppat gila keɓaani hay seedantaagal gootal.”
Ngolɗoo ciimtol noon addanii laamu nguu laawaade no feewi, e jaabtaade mo. Gardiiɗo Nokku Jojjanɗe aadee e faabuya laamu Muritani idii yande e makko e seyfitde mo, e takkude mo wonde « neɗɗo guuriiɗo sibu nanani tan ko won ɗeen pelle ɗe njiɗaa leydi ndii, ɗe alaa ko woni faandaare mum en so wonaa feccude yimɓe e yeddude golle paayodinɗe baɗaaɗe to bannge politik e faggudu e renndo.» O takki Altson weleede waasde haalde nokkuuji ɗo golle paayodinɗe mbaɗaa e waɗtude hakkille mum fof e artiraaɓe Senegaal kam e yimɓe wiyooɓe laamu teettii jeyi mum en, tee o haalaani goonga so o wiyii hardaneeɓe e ɓaleeɓe ko ɗawaaɓe, tee o rokkii limooje ɗe tuugnaaki e ko woodi. Yimɓe laamu woɗɓe kadi takki mo famɗude ko anndi to bannge aadaaji dipolomasi (ganndiraaɗi mooytude goonga) kam e yaawde hoomteede sabu famɗude mo neɗɗaagu. Ɓe njahi haa ɓe njooɓtii heen Komisariyaa Toowɗo fedde Ngenndiije toppitiiɗo Jojjanɗe Aadee gonɗo ɗoo e Nuwaasoot, mo ɓe takki « waawde naatnude haralleeɓe juumre ».
To bannge renndo ngoo, ko goonga heewaani partiiji politik walla pelle renndo kaalɗi heen huunde tawo, kono yoga e yimɓe ina ngoongɗini ko Filip Alston winndi, haali koo. Yeru, mawɗo Dental Orop biynooɗo ñalnde 9 mee 2016, ko adii nde Alson saaktata wiɗto mum, wonde hay leydi ngootiri «waawaa ƴellitaade tawa ina ɗawi feccere e yimɓe mum ». O hunii maa Dental Orop jokku wallude Muritani kam e renndo Siwil mbele na « maha Muritani deeƴɗo, teskiiɗo yimɓe mum fof, teeŋtinɗo ngootaagu ngenndi, dariiɗo mbele leƴƴi Muritani fof e yimɓe mum fof ina nguurda e jam, ɓamtodoo ».
Won gollooɓe politik, ko wayi no Sammba Caam, hooreejo FPC (senngo e FLAM) wiyi : “Haala nulaaɗo keeriiɗo Fedde ngenndiije dentuɗe paatuka e baasal addii duko mawngo sibu ka fiyi ko e ɗuure, ka fooɗtii hakillaaji yimɓe e jiiɓru ɗee caɗeele mbaawi jibinde so ñawndaaka… Ɗuum haawaani mi e jikku ɓeeɗoo yimɓe woowtuɓe waɗde nii so caɗeele kaalaama. Kono ina haawi mi ko loraaɓe ɓee e koye mum, walla ɓiɗɓe leydi ndii nuunɗuɓe tan, njaabtaaki ɗum koo ! Mi taar-taarnataa nii… mi haalat haa laaɓta : Alston alaa ko waɗi so wonaa sifaade ko woodi e Muritani koo. Miɗo wondi e ciimtol makko ngol gila e mbaadi haa e loowdi”.
Porfesoor Loh Gurmo, cukko gadano UFP, kam ne wiyi « alaa ciimtol meeɗi haaldude nii goonga ngam sifaade ngonka faggudu e renndo Muritani ». Tee, « Ɗo diskuur mawɗo leydi oo to Neema takkunoo miskinɓe Alla, haa arti noon e hardaneeɓe saabaade kam en e koye mum en baasal mum en », rokkii ngolɗoo ciimtol faayiida teeŋtuɗo.
E wiyde Gurmo, « Politik sadak » mo laamu « persidaa waasɓe » rewi oo ina wirna goonga mettuɗo guuraaɗo oo, teeŋti noon e joñgol hardaneeɓe, ɓorƴitgol leyɗe remooɓe daande maayo, penaale e ɓurondire puŋŋiniiɗe lorɗe yimɓe heewɓe, tawi ina ulla e gite yimɓe baɗe kaangaaɗe bayɗe no oo ekkol « bayɗo no Taj Mahal » mahraaɗo fotde 80 miliyoŋ e nder nokku ɗo o jogoraani naftude hay huunde sibu o timpaa ko hakkunde baasal ɓalewal kurum e nder ladde tuulaa heelaa.
Ciimtol ngol memii politik laamu tuugiiɗo e paltoor goomuuji yimɓe no ngoorunoo haa arti noon e hardaneeɓe e leƴƴi ɓaleeɓe, ɓe laamu nguu joopii e politikaaji mum paltoor jaajɗi.
Ko wonaa ɗuum, ko ganndo gooto ine wiyee Mariella VILLASANTE CERVELLO, karallo Muritani e Peru, ganndo ko faati e yimɓe e renndo, winndii heen huunde. O wiyi : « Ko Filip Alston haali koo ina yahdi e ngonka Muritani woni e mum kaa, ɓeydotooka bonde ñalnde kala, tawi noon laamu Muritani ina muɓɓi gite mum, ina salii ƴeewde goonga, ina yedda kaa ngonka renndo puŋŋiniika ɗo ko ɓuri heewde e yimɓe leydi ndii ngondi e caɗeele nguura e ɗomka e rafi cellal e ɗawre sarwisaaji laamu. »
Sariya keso karminoowo njiyaagu ƴettaaɗo oo « teskaaki ngonka yoga e dente guurɗe e njiyaagu, dimɗuɗe, bellitiiɗe e haala, kono joñaaɗe nder renndo sabu jotondire mahiiɗe e hakkillaaji gonɗe hakkunde iwdi njiyaagu e tunwugol asko. E nder oo fannu, sariya oo alaa ko haali e ngooroondi caɗeele gonɗe e renndo Muritani hannde ɗee, so caɗeele goomuuji capatooji e afriknaaji keddiiɗi e ɓoggi njiyaagu ».
Laaɓtitinen wonde kuutoragol kelme « njiyaagu » e « jiyaaɓe” ina saɗti nde tawnoo ɗe peeñninaani ngonka yowitaare e yowitaare mawnde yimɓe e galleeji no ngoorunoo, ɗe cuɓii-mi innirde « goomuuji jiyɗuɗi ». E wiyde makko, « no muritaninaaɓe daraniiɓe haɓde e njiyaagu mbiyrata ina nawde « jeygol innama aadee » e kelme “njiyaagu/jiyaaɓe” yahdaani e goonga, weleede ɓe e metteede ɓe fof, hay so tawii ɓe kuutorirtoo ɗee kelme ko ngam ɓeydaade fooɗtude hakkillaaji yimɓe e hujjaaji potal nder renndo e to bannge hakkeeji. E nder ɗuum, kuutoragol helmere « hardaneeɓe » ngam joopaade « jiyaaɓe » walla « ummiiɓe e jiyaaɓe » ko coowgol jilɓungol coomngol mbaadiiji keewɗi yowitaare nder renndo safalɓe, tawi noon ko wayi noon ina woodi e nder renndooji haalpulaar en e soninkooɓe ».
« Winndere ndee kam e laamu Muritani e hoore mum, ina nganndi paltoor « goomuuji jiyɗuɗi » kam e leƴƴi ɓaleeji Muritani, hono haalpulaar en e sooninkooɓe e jolfuɓe ina woodi e leydi hee, ɗum noon, so ɗum haalaama, fotaani mettude walla bettude hay gooto. »
Kanko Doktoor Mariella o wiyi « hol no laamu ƴettirta sariya laaɓtuɗo (karmingol njiyaagu) tawi alaa limooje, walla wiɗto ngonka mum ?» Ndeen toɓɓere, e wiyde makko, ine feeñi e ciimtol Filip Alston ɗo wiyata « Muritani ina jogii Nokku limtooje (Office national des statistiques) moƴƴo, kono ina laaɓti, no geɗe ɗee lelniraa nii, ko politik rewi ɗoon ». Kono, nde tawnoo laamu nguu jaɓaani feeñninde facciro geɗe jowitiiɗe e leƴƴi e ɗemɗe walla geɗe goɗɗe kimmuɗe, anndude ngonka renndo ngoo tigi rigi, ina saɗti no feewi. »
« Eɗen padi e caaktugol ciimtol cakkitol jowitiingol e kaaɗtudi baasal e paltoor e lewru suwee 2017 ngam heɓde kabaruuji ɓurɗi laaɓtude. Ɗoo e ndeen, ina moƴƴi, ina heñoraa paamen wonde yimɓe mbaawaa jokkude e yeddude huunde fuŋŋiniinde, foti kay ko fuɗɗaade yuɓɓinde jaabawuuji e safaruuji moƴƴi wonande soklaaji mawɗi ɓesngu Muritani, nguurngu hannde e caɗeele mettuɗe no feewi. »
Bookara Aamadu Bah
« Täj Mahal » ko galle mawɗo mo hono mum e yooɗde weeɓaani, gonɗo Inndo.


text:
He nder keblugol eɓɓaande sariya kuccam Tippudi Nehdi e Jaŋde (TNJ), Jokkorde pelle pinal ngenndiije (FƁPM, AMPLCS, APROLAWO) jooɗodiima, ñalnde alkamiisa 10 mars 2022, e Jaagorgal Jaŋde kalfinaangal mbayliigu TNJ e tawtoreede gollodiiɓe makko kam e karallo sariya. E nder ndeen joɗnde Jaagorgal ngal siimtanii ɓe winndannde hollitirde sariya kuccam ndee.
Yonaaɓe Jokkorde pelle pinal ɗee ƴettii konngol ngam hollitde mettere mum en, sabu he miijo maɓɓe, huunde e geɗe teeŋtuɗe binndaaɗe he Ciimtol Kuɓtodinngol Ñalɗi Diisnondiral ngenndiiji ɗii, ko jedditaaɗe.
Ɓe kollitii Jaaggorgal ngal mbayliigaaji potɗi waɗeede he winndannde ndee, ko wayi no hujja maɓɓe laawɗingol ɗemɗe ngenndiije pulaar, sooninke e wolof, kam e ɓaɗgol mum ɗemɗe jannginirɗe, kono wonaa tan ɗemɗe kuutorteeɗe he nder haala hono no winndiraa he winndannde hollitirde sariya ndee nii.
Kanko Jaagorgal ngal o wiyi, e nder jaabawol makko, wonde foti haalde haala laawɗingol ɗemɗe ɗee ko gollooɓe politik he nder diisnondiral mum en. O wiyi o nanii ko yonaaɓe pelle pinal ɗee cakkiti koo, o hunii ƴeewoyde so won ko o waawi waɗde heen.
Nuwaasoot, ñalnde 10 mars 2022.
Jokkorde pelle pinal


text:
E kitaale 1995, 1999 e 2003 ko sukaaɓe Singapuur ngoni hoore kawgel winndere paatungel e hiisiwal. E kitaale cakkitiiɗe ɗee kadi, ko kayri woni hoore to bannge moƴƴude jaŋde hiisiwal e nder leyɗe OCDE.
Hol sirlu Singapuur ?
Sirlu Singapuur ko waɗde ko luulndii ko Muritani waɗata koo, ko ardinde jaŋde e ngoƴaaji leydi mum. Singapuur alaa ngaluuji tago, kono ina jogii baaba mum ngaluuji, woni aadee, woni ƴoƴre neɗɗo. Ko ɗuum Singapuur suɓii, so waɗtude doole mum e ƴellite ƴoƴre yimɓe mum. Ko ɗemɗe nay njanngetee e duɗe leydi ndii : Engele, Sinuwaa, Maleere e Tamuleere. Sukaaɓe naatirta toon jaŋde ko duuɓi tati. Neɗɗo fof ina foti janngude ko famɗi fof duuɓi 14. Tolnooji jaŋde ɗii ko tati : tolno gaggaaji, tono lesleso, e tolno hakkundeejo ; ɗii ngoni alaa e sago gooto fof waɗa ɗum en ɗii. Caggal ɗuum ina woodi tonooji ɗiɗi goɗɗi : “caggal jaŋde alaa e sago” e jaaɓi-haaɗtirde.
Singapuur lelnii feere (laawol) jaŋde hiisiwal yuumtunde, addannde sukaaɓe mum heedde yeeso e denndaangal kawgelaaji e ɓetooji winndereeji tuugneteeɗi. Juumtugol feere ndee addanii capanɗe leyɗe goɗɗe ƴeftitde nde e waɗtude huutoraade nde e ekkolaaji mum en walla jarribaande nde heen. Yeru to leydi Farayse, 120 000 almuudo ina kuutoree nde e nder ekkolaaji leslesi.
Peeje jannginirɗe hiisiwal to Faryse (ko e ɗiin jaŋde Muritani tuugii) ina ñeeñɗi haa ɓurti, hay jannginooɓe e koye mum ina kawra e caɗeele faccirde ɗi, tawi noon feere Singapuur ndee ina salii kuñagol winndannde tawi faamaaka. Ko nii Singapuurnaaɓe pirdi jaŋde : hiisiwal ko “ feere ƴellitirde, e ɓeydirde kattanɗe sukaaɓe to bannge waawde miijaade… Wonaa doosɗe ɗe sukaaɓe kuñoytoo hay so mawnii, sibu aɓe mbaawi yiytude ɗeen doosɗe e nder enternet… ko ɓuri himmude koo softinde gaanndi. Alaa e sago ɓe ekkoo miijaade e faamde no hakkille gollortee, ɓe ngoowaa dallinde ”. So en mbelaama tonngiren ɗum “ jaŋde hiisiwal ko ekkinde jiiɓtude gaggaaji ”.
Ɗumɗoo ina yahdi e miijo huunde e jannginooɓe, wiyooɓe wonde faayiida golle almuudo njiyotaako e ɗerewol ƴeewndo ngol tottitta ceerno mum ngol, kattanɗe almuudo e ñeeñal mum keddotoo ko e gunndol ɗo ƴeewndotoo jaabawuuji mum ɗii (ko anndiraa brouillon koo)…
Feere Singapuur ndee tuugii ko e daawe tati janngingol hiisiwal “ko woodi, ko eyɓinaa, e ko hakkilinaa“ (Concrète, image, et abstraite). Ɗum firti ko jaŋde hiisa foti ummoraade ko geɗe goodɗe feewde e ko hakkilinaa. Yeru, ndeen, e ekkolaaji, so sukaaɓe ina ekkinee limoore, ɓe tottetee ko lekkon (batonnets). Ko ɗuum ɓe ekkortoo limoore e ɓeydugol e ustugol e cowgol e peccugol (ko woodi, memotoo). So ummaama ɗoon, ɓe mbaɗta diide lekkon e alluuje (eyɓino). So ɗuum ɓennii ɓe mbaɗta winndirde ɗum lime (kakkilingol), yeru ɓe mbinnda 5+3=8.
Yeru jiiɓtugol gagga tuugingol e feere Singapuur
Aamadu yahii jehre soode kaɓirɗe udditirɗe ekkol. Jeeɗaɓe ɗiɗi (2/7) kaalis mo o nawnoo oo, o soodiri ɗum defte. Caggal ɗuum, o ƴetti joyaɓe nay (4/5) ko o heddoraa koo, o soodi comci. O soodiri feccere ko heddii koo kartaabal. O ƴeewtii poos makko o tawi omo heddoraa 543 ugiyya. No foti o nawnoo ?
Eɗen padi e jaabtawol mon. Ɓuri himmude ɗoo ko hollitde feere jiiɓtugol ɓurnde faamnaade, tawa hay sukaaɓe yahroore e hitaande nayaɓere jaŋde leslesre (e yeru) ina mbaawi faamde jiiɓtol ngol.
OCDE : Njuɓɓudi Gollondiral e Ɓamtaare to bannge Faggudu (L’Organisation de coopération et de développement économiques). E hitaande 2010 ngal rendinnoo ko 35 leydi e teemedde haralleeɓe jooɗiiɓe to Pari. Joɗnde njuɓɓudi ndii kadi woni ko Pari.
Sengapuur : Singapuur ko dowla gonɗo to Asii bannge fuɗnaange worgo. Dowla oo ɗeɓi wayde ko no wuro wooto nii (ko dental nduukon 63). Nokku oo, Alla e mum heewɗe leɗɗe, waɗti soowireede ko “wuro-sardiŋŋe”.
Bookara Aamadu Bah


text:
Jaagorɗe Muritani e Senegaal e sosiyatee biyeteeɗo Polychangda Engineering Co Ltd ciifondirii, ñalnde alkamiisa 23/03/2021 to Rooso, nanondire puɗɗagol golle e huufo golle sala Rooso. Wonande Muritani ko jaagorgal kalfinaangal kaalis (Muhammed Lemiin Demmbi) e jaagorgal kalfinaangal njogitaari e daabaaji, wonande Senegaal ko Jaagordu kalfinaandu mahaaɗe leydi e jooktugol (Mansuur Fay) e jaagordu kalfinaandu kaalis e Ɓeto kaalis (Ablaay Daawuuda Jallo). Hankadi, en kooliima Sala kaa maa laato goonga.
Njaru sala kaa ko 88 miliyoŋ oroo (hedde 37 miliyaar ugiyya gadano oo). Ɓesngu Senegaal e Muritani fof ngadotoo naftoraade ɗum, sibu maa ka newnu jokkondiral hakkunde majji, kam e jokkondiral hakkunde rewo e worgo Afrik, tuggi Le Caire haa Ndakaaru.
Njuuteendi sala kaa ko 1,416 km, njaajeendi makka ko 3 m. Ine eɓɓaa heen kadi mahngo e baɗgol kaɓirɗe e postooji takkondirɗi deenooji taccugol keerol ngol, kam e mahngo, ko famɗi fof, 60 km laabi caltooji e nder nokkuuji ndema e ngaynaaka. Nafooje goɗɗe kadi ina eɓɓidaa e mahngo sala kaa, ko wayi no peewnitgol ekkolaaji 7 e nokkuuji cellal 3, walla kadi mahngo laylaytol dokkitgol ndiyam ceniɗam nder Roosooji ɗiɗi ɗii, yantude e laylaytol senaare e mahngo e baɗgol kaɓirɗe nokku weytaare sukaaɓe, walla nokkuuji goɗɗi renndo wonande rewɓe e ɗawaaɓe won ɗeen kattanɗe e nder Rooso Muritani. Sikke alaa maa ɗum yaawnu jolngo e ruso e njuuteendi yolnde Tanger-Lagos e Alsee-Ndakaaru, e sifaa kuuɓtodinɗo hakkunde Orop e Afrik worgo Saharaa. Maa ɗum softin njulaagu e nder diiwaan hee kala.


text:
Kono Ceŋen ɗo winndannde
Aamadu Tijjaani KAN, winndiyanke, wiɗtiyanke.
DARNDE RAJO E WAYLOWAYLOOJI JAMAANU
Ummaade e hitaande 1894, nde suka ganndo biyeteeɗo Guglielmo Markoni feewni rajo, e nder dentingol gannde annduɓe heewɓe adinooɓe mo, rajo seeraani e waylaade e jahrugol yeeso aduna oo.
Eɗen mbaawi wiyde taaɓe keewɗe mbaɗii, caggal mum, kono ngo ɓuri waɗtude nafde tigirigi ko e nder kitaale 1930 fayi yeeso, jeewte baɗɗe faayiida mbaɗti waɗeede heen, teeŋti e leydi farayse.
Ko nde rajo feewnaa kumpa e niɓɓere wonnoonde hakkunde yimɓe ɓee e leƳƳi winndere ɗii e leyɗeele ɗee fuɗɗii ňoortaade. Kumpa iwii, neɗɗo so udditii rajo mum ina waawi heɗaade e waktu dottaaɗo yeewtere nde yiɗi heɗaade ndee.
Faayiida rajo, nafooje mum e kaawisaaji mum, ina reɓa haa leyɗeele fof kimmani daňde ɗum, ngam ittondirde kumpa hakkunde laamu e laamaaɓe, sarde kabaaru no ɓuri yaawirde, weltinirde e weytinirde, to bannge jeewte pinal, ganndal e nehdi.
Rajo, ko kuutorgal keɓnirgal kabaruuji, jaawngal, beeɓngal kadi huutoraade, jannguɗo e mo janngaani fof, ina mbaawi ɗum huutoraade, sabu heewaani silkobilkooji, kadi coggu mum ina newanii hay ɓe daňal mumen yahraani noon fof.
So en nduttiima e saaktirde kabaruuji mawnde ndee, hono ko wiyetee Rajo Nasiyonaal, hono habrirde ngenndiire, ko nde jeyal ngenndi.
Ko laamu jogii njuɓɓudi mayre e innde jaagorgal kalfinaangal kumpite. Liggotooɓe e habrirde ndee walla humitirde ndee ina keewi, sabu moni dillirta heen ko e fannu jaŋde mum, gollal mum, ganndal mum. To bnnge goɗɗo, haalirde ngenndiire, ko laamu lelnata njuɓɓudi jeewte mum, hono ndaɗɗudi ndii. Wonaa ko weli neɗɗo walla no weldi ɗum fof, haaldirta walla saaktirta kabaruuji.
Sabu dokkirgol kabaaruuji, duuɓi keewɗi, caggal jeytaare, ko e geɗe keeraniiɗe laamu jeyanoo, yeru no toppitaade jaŋde, cellal, ngalu e kisal ngoniri ngoƳa laamu nii, kumpital ne, ko noon jeyraa e ko laamu rewindtoo. Enen e koye men nii, eɗen nganndi ɗuum, sabu eɗen mbiya ko : haala feewnata, bonnata. Konngol ko ndiyam, so rufii ɓoftotaako. Konngol ina bonna ko fetel waawaa bonnude, …
Konnguɗi pulaar, kaalooji e nafoore haala e faayiida mum e ko bonnata, ina keewi limotaako. Ko ɗuum jeyi sabaabu laamu tamde duuɓi keewɗi kabaaru e junngo mum hade firtaare ɓamtaare walla luural mawngal hakkunde laamɓe e laamaaɓe, walla hare hakkunde leƳƳi nde musibbaaji bonɗi iwrude toon, tawa ňifgol mum weeɓataa.
Tee ɗuum bonnii walla firtii leyɗeele keewɗe. Ndeen noon ko fotde laamu e reende, rewindaade loowdi jeewte.
Hade men rewindaade loowdi jeewte tawo nii boom, laamu uddittu duɗe hebla heen jaayndeyankooɓe no kabaruuji ndoɓindirtee, ndokkirtee, tawa ko celluɗi, ndokkiree kadi e haala njuumtuka, newiika faamde e heɗotooɓe.
Ko nii laamu fof tammborii tamiri saaktirde mum kabaruuji mawnde. E leydi men, haa nii e ko heewi e leyɗeele Afrik goɗɗe, ko e kitaale 2020 laamuuji ɗii puɗɗii wellitde labangal ngal jaggunoo e Caaktirɗe mawɗe ɗee.
Saabii ɗuum, ko dawrugol dimɗinde diiwanuuji leydi, e daranaade mbele diiwaan fof ina joganoo hoore mum geɗe mum, etoo ligganaade hoore mum, e waawande hoore mum, kadi yiytoo hoore mum e kala ko fayti e ɓamtaare mum ndernderiire, foti wonii ko pinaliyankoore, fagguduyankoore, haa e geɗe goɗɗe, kimmuɗe yeewteede jowitiiɗe e ɓamtaare nokku.
Ngal ɗoo jaɓɓal kesal, jippitinde Kabrirɗe e nder diiwanuuji, kominaaji, so tawii yuɓɓinaama no haanirta nii, maa ɓeydo saňde jokkondiral, ganndondiral, kuutondiral e anndude mbaawkaaji renndoyankooji e fagguduyankooji mooftiiɗi e diiwaan hee. Ɗuum, sikke alaa e ɗuum.
Kono yettaade e ndeen faandaare won ko naamndii ko himmi waɗeede.
Ko adii fof, ko alaa e sago ngoƳaaji renndo ngoo nganndee, e fannuuji mum fof. Ko e dow ɗuum, jeewte ɗee tuugotoo. Tawa kadi yeewtooɓe ɓee, gaa gaa waawde ɗemngal ngal, ina njogii humpitooji laaɓtuɗi e ɗiin fannuuji walla e oon fannu.
Rajo, ina jogii ko heewi ko waawi naftude yimɓe nokku. So yimɓe mbaawii yiytaade koye mumen e jeewte ɗee, ma ɗum jibinan ɓesngu diiwaan nafooje mawɗe.
Ina moƳƳa kadi paamen, gaa gaa soklaaji ɗi yimɓe ɓee kolliti ina njiɗi yeewtee e rajo hee, yiilooɓe rajo ngoo, ina poti miijaade e miijtaade e geɗe ɓeydooje renndo ngoo, tawa won to huunde nde alaa e nokku men won to waɗaa, mbaɗen heen jeewte, nguurten yimɓe ɓee e ɗuum, haa mbaɗta naftoraade nde, ɓeyda daňal mumen. Jeewte mbaɗeteeɗe e ɗeen toɓɓe kese, ko ngam findinde, hirjinde, e reentinde walla jeertinde.
Kala ko woni himme yimɓe nokku, Saaktirde kabaruuji ina haani wallitde e no gollal gummanaangal foti waɗireede, nde foti waɗeede, ko foti waɗeede, potɗo waɗde, e to foti waɗeede. Ko e rewindaade jaabawuuji ɗee naamnde, gollal tabitintee, mbaɗee no ɓuri yooɗirde e ŋarɗirde.
Ndeento-ɗen pelmogol, ngabbito-ɗen e karoliɗgol kala gollal ngal njiɗ-ɗen tabitinde. Nde ko e oo sifaa tan, yimɓe ɓee mbaawata yiytaade koye mumen golle mumen, ndaroo yo ɗum wuur, jarana ɗumen kadi waɗde heen jawdi mumen, kala nde ɗuum jojji waɗeede heen.
Rajo ko fereeji keewɗi naamndii, ko alaa e sago peeje ballitooje ngo e wuurde nguurndam njuutɗam miijtee. Yeewtooɓe ɓee ndaňa kaɓirɗe ko mbaɗiri golle mumen no feewirta nii, lewru maayndu fof tawa ina keɓa mbarjitaari mumen.
Yarlitaare so juutii, welsindaare feeňat e golle. Ɓuri moƳƳude, ko kala ko neɗɗo ina golla tawa ina yiytoo heen hoore mum, heɓa heen nafoore e manoore fof.
Ɗuum waawataa tabitde so tawii jeewte maggo fof kaaɗi tan ko e welnere. Yo ngo abbo e ngoƳaaji renndo ngoo fof.
Ngo wona ruttorde, jannginirde, findinirde, jeertinirde, aynirde, awirde, remirde, safrirde ɓalli e ngoƳaaji renndo fof, … So ɗuum waɗii, ma heew heɗotooɓe. Haa diiwanuuji goɗɗi, mbaɗtora ngo, mbaɗta heɗaade ngo kaɗpat. Mbaɗta tawnude ngo nii e kala ko dillata, hay so wonii hakkunde leydi e leydi.
Ɗuum kadi aaɓnortoo tan ko tawa gardiiɗo oo e ɗowooɓe jeewte ɗee haa e heɗtotooɓe ɓee, kaňumen fof, ina mballondira e peeje e miijooji. Nde tawnoo rewindaade golle rajo wonaa huunde newiinde.
Rajooji renndooji dowri, ko kumpitirɗe jogiiɗe fotde e nder ɓamtaare renndooji men. Ɗi mbaawaa waasde woodde. Kono nguurndam majji fawii tan ko e jaggondiral ɓiɓɓe diiwaan fof, tawa janngoowo oo, ceernaajo oo, debbo desaaɗo oo, naalaŋke oo, fitiram-golle oo, demoowo oo, haa e dariiɓe e dille ɓamtaare nokku oo, fof en, tawa ina jiytoo koye mumen e ko ngo bayyinta koo.
Yantude kadi e wallinaade pelle walla dente jahruɗe toŋtude caaktirɗe kabaruuji, goongɗinɗe nafoore kumpitirɗe e nder renndo.
Eɗen njoortii hannde kumpitirɗe, ko ko poti woodde e duumaare e saraade e nokkuuji ɗii no haanirta nii, sabu so ɗe njuɓɓinaama, maa moni e men fof daň heen ngartam mawɗam, nduttittooɗam e men, wonana en ɓamtaare huuɓtidinnde.
Tabitii, kala renndo daɗaango e humpito, renndooji keɓooji ngo ɗii mbirtoto ngo ina nguuɗa, tee ngontaa heɓtaade ngo e aduna.
Ko ɗuum waɗi, banndiraaɓe, musidɓe tedduɓe, e ndee ňalaande teddiniraande rajo, e tiitoonde yowitiinde e fotde nde rajo waawi daraade ngam duusde jahrugol yeeso renndo, mbiyaten tan e tonngol daɓɓol, ko so tawii jom maggo’en ndariima, pellitii waɗde ngo kuutorgal mumen, duusowal ɗumen e ɓamtaare renndo mumen, tawa ɓesngu diiwaan oo fof ina yiytoo e loowdi maggo, ɗuum ina waawi laataade e tabitde.
Eɗen ngeeroo denndaangal caaktirɗe kabaruuji men, nde ɓeydotoo tiiɗnaade e addude ciiňce kese e loowdi jeewte ɗe njuɓɓinanta renndooji ɗii, mbele yimɓe men ina mbaawa abbaade e aduna jahoowo mo dartaaki, gonɗo e woottiɗineede oo.
Ko ɗo Alla mballinto-ɗen to arwannde e to wattannde, yo O wallu en !
Aamadu Tijjaani KAN, winndiyanke, wiɗtiyanke


text:
Won meeɗo wiyde “tuubakiri ari ko bonnude diine men e aada men.” Ɗum waɗi jeddi, o rokki yeru karte, ɗo pijoowo ɗum nanata noddinaandu jamaa wiya «haa mi tellina ngoo junngo». O ɓeydi heen, « gila teleeji ngari, sukaaɓe men njogtii jikkuuji tuubaooɓe ». O reftini heen, « telefonaaji ngarii kisa tokkiti ngal dow haa cammalle njoorii ». Goɗɗo naamnii mo wiyi : « mbele ko ko tuubaako addi koo boni, walla ko enen ngoni huutoririiɓe ɗum no boniri »?
E ko sikke alaa, hono ɗee naamne ene njojji, sabu won e men ene ɗeɓi majjude e nder miijooji mumen, haa ndonki faamde holi ko woni « nanngitaade e hanki mum udditoo e hannde mum ». Won meeɗɗo naamnaade mi holi ko woni yahdude e jamaanu ? Sikke alaa ko naamnal jarngal waɗande yeewtere, mbele oornooɓe ngarta. Waasataa wona e sahaaji garooji, walla e mbaydi ngoɗndi, haa teeŋti e mbaydi gostondiral ɓurndi heewde huutoreede hannde ndii. Ko e ndiin mbaydi nii kisa njiɗnoo-mi ngarten hannde, sabu teskaade, ganndo gooto wiyiino « ganndal ngal aldaa e pinal heewi waɗtinde ko e boomde joom mum ». Nde tawnoo o huutorto ngal ɗo haanaani, o welsindoo ngal e sahaa nde ngal fotnoo saakteede. So ɗuum alaa, o saaktira ngal no haaniraani, haa bonna kisa ko junngo tagaaɗo waawaa feewnitde. Mbele wonaa e kaan sahaa ngon-ɗen hannde ?
Mi yiɗiino njeewtiden e ko yowitii e ɓure gonɗe e telefonaaji ɗii, haa teeŋti e watsapp, Wiber, facebook, ekn…. Kono won e caɗeele ɗee ɗe en peeñninaani. Ɗuum ene nawta en e naamnal biyngal « mbele ko ganndal tuubakiri boni walla ko kuutoragol men ngol woni ngol feewaani ?»Makka yahretenoo ko duuɓi ɗiɗi ummoraade e nokkuuji men ɗii, ko laaɗe diwooje ngari koo, en mbiyataa ɓeydaaki moƴƴinde diine men. Lislaam farlinaani e ɗannotooɗo koorka, sabu mum anndude, jahɗo anndaa to sahaa taƴgol tawata ɗum, wontana ɗum lor. Kono hannde, alaa ɗannotooɗo mo dawrataa koorka, sabu mum yenaneede (e ballal Alla) hade futuro yonde tawata ko yettiima ɗo faynoo. Waɗde yoɓde tawataa en.
So sahaa njuulu yontiino, noddinoowo ŋabbata ko dow sooroo ene wulla ene yiiloo, mbele daande mum nanee fuɗnaange, hiirnaange rewo e worgo. Hannde, omo waawi jooɗaade ɗo gootel daande makko nanee to ɓuri woɗɗude e to nde haaɗatnoo. Yeruuji kollirooji ɓure golle tuubakooɓe mbaɗi e moƴƴingol diine men ene keewi. Mi haalaani ko pinal men koo, sabu so tawii, hannde, en mbaawii anndude no koreeji men goɗɗi nguurdi e duunde baaba Aadama hee ko Alla e rajooji, teleeji haa heɓi internet. Miin dee kam mi faamii, wonde wonaa ko tuubakiri addi koo boni, ko no kuutoririto-ɗen ɗum nii woni ko feewaani.
Sinno ko sago, wonɓe watsapp ɓee kuutoroo ɗum ngam ɓeydaade jannginde yimɓe ɓee e finndinde ɗumen, sabu watsap taƴii enɗe, seerndii ɓiɓɓe yumma, bonnii dewle. Ko fotnoo suuɗeede fof wejaama e boowal, ko fotnoo ñuumbeede fof ne kay saaktiima haa fotɓe nande e potaani fof nani heen. So mi hulaani, mi wiya won nii huutoriiɓe oo fartaŋŋe ngam yoɓtaade ko mbaɗanoo sabu mum en ndeke wuutanonaade baɗnooɗo ɗum en. Wiyatenoo ndeen ko konngol ko ndiyam, so rufii ɓoftotaako. Waɗnoo mawɓe wiyde noon ko anndude so konngol yaltii naattataa.
Kono sikke alaa kay, so ndiyam rufii, mo tawaaka nde ɗam rufata fof ene waawi yeddude sabu nde ari tawi ko ɗo ɗam rufnoo ɗoo yoorii. Waɗde mo tawaaka nde haala haalatee ene waawi wiyde « wonaa goonga, kaari haalataa ko wayi noon ».
Jooni noon, konngol walla natal naatngal e nder Watsap ne no mbiyaten ɗum ? Ma a taw ko nebam ndufɗam, ɓoftotaako, tee maa waɗ baɗte kaɗooje guloowo yeddude.
Malal Sammba Gise


text:
Sabbundu Ndu / Cabbuli Ɗi
Sabbundu ko
Innde renndinnde
Sabbundu ina waawi ɓaggeede e fannu
Jaŋde
.
Teelal Sabbundu ko Sabbundu, keewal mum ko Cabbuli.
Firo
Dental kuɗon e lekkon ɗo ndiwri (ɓuri heewde noon ko colli) renndini haa wayi no suudu nii, ngam ɓoccinde ɗoon e nehde ɗoon ɓikkon mum
Ɓeydou firo woɗngo
Sabbundu e caltuɗe goɗɗe
Caltuka ngoɗka
Suwaa tawo waɗeede ɗoo, so tawii aɗa anndi, tiiɗno haalan en.
Sabbundu e Ɗemɗe goɗɗe
Ɗemɗe goɗɗe
Suwaa tawo waɗeede ɗoo, so tawii aɗa anndi, tiiɗno haalan en.
Firo-nanndooji Sabbundu
Firo-nanndooji
Suwaa tawo waɗeede ɗoo, so tawii aɗa anndi, tiiɗno haalan en.
Weño Sabbundu
Weño
Suwaa tawo waɗeede ɗoo, so tawii aɗa anndi, tiiɗno haalan en.
Nate gabbiiɗe e Sabbundu


text:
E tonngoode ɓennunde ndee, en ngardiino e daartol men haa ɗo mbiy-ɗen : « Ɓalli koloñaal en ngulii, maayɓe keewii. Ɓe njuurnii, ɓe njuurnitii, ɓe tawi no ɓe kaɓirtee nii, wonaa noon : ngenndiyankooɓe ndartorii ɓe ko « hare bettel » (geriyaa), kamɓe ɓe keblanii ko hare kuccondiral, maa hare jawre, ɓe nguddii ko e postooji maɓɓe, aɓe padi yimɓe ɓe nganndaa to ummortoo ɓe, hol nde njanata e maɓɓe (bettoowo tintintaa), no ɓe njanirta e maɓɓe. Ngaanumma waɗii ! Ɓe pellitii kamɓe ne haɓtoraade hare bettel. » Jooni eɗen njokka : Guroo, gaño Afrik e Muritani
*Guroo jeyaa ko e añɓe Afrik ɓurɓe bonde. Omo jeyaa e ardiiɓe poolgu Almaami Saamori Tuure, ngenndiyanke mawɗo, maantinɗo e nder Afrik.
Doole Maa el Ayniin ɓeydiima. O neldi konu nder Adraar e gardagol ɓiyiiko biyeteeɗo Seek Hasan. Ɓuri wonde ngoƴa maɓɓe ko Agjuujt. Laabi e lappi keewɗi ina kawri ɗo Konngo, poosto ngo koloñaal en kippi na ndeenira (cirwira) ko ummortoo Tararsa, ŋabba Adraar, ummoo Adraar, telloo Tararsa. Ngoƴa maɓɓe ɗiɗmo ko halkude garde meeriis en, ɓe kapiteen Manngin woni hooreejo mum en.
Nanalla yettii kapiteen Repuu (Repoux), wonde Emiir wul Ayda woni ko parande heɓtude Agjuujt. Repu raaŋani Emiir wul Ayda e yimɓe mum, njani e maɓɓe to Yagrew. Ɓe mbari Repuu, ɓe mbarmini Schmitt (16 marse 1908).
Konwaa koloñaal gumminooɗo Agjuujt, na fayi Nuwaasoot, jaayaa e nokku ina wiyee Daman ñalnde 8 abriil. Ñalnde 2 mee ngenndiyankooɓe ndahi gelooɗi garde meeriis en. Ñawu mbonngu yani e Agjuujt, Guroo felliti helde wuro ngoo, duppa ngo.
Ñalnde 14 suwee 1908 Seek Hasan e almudɓe Maa el Ayniin pelɓondiri e Kapiteen Manngin e konu mum. Ngenndiyankooɓe ɓee piyi ɓe ha ɓe ɗali tati, ɓe coƴƴi ƴi’al daanda makko (kanko Mangin), woni ɓe ngaynii ñaawoore hakkunde Mangin e ɓiɗɓe Afrik.
Faandaare taktik (feere) mo Seek Hasan haɓirtee oo ko, no doole makko potirnoo, yo o haɗ nguura yettoyaade postooji, yo o hon cogge gelooɗi wallitooɓe koloñaal en, mbele aɓe ndonka daabaaji ɗi ɓe ndimndi e ɗi ɓe mbaɗɗii. Koloñaal en poolaama ! Kanaali Seek Siidiya keewii, o wattindii ko wiyde wonde, « hannde oo, wallitde faraysenaaɓe no kalkiri jom ruggooji en ñaayooɓe ngalu leydi ndii, na jeyaa e sarɗiiji Lislaam ». Ummaade marse haa yettii noowammbar 1908, koloñaal en njanaama laabi 135, ɓe maayraama ofiseeji tati e sukkuɓe mum en njoyo e 134 soldaat ; ɗum jiidaa e jawɗeele maɓɓe baasaaɗe e njogitaari maɓɓe pertundi e jawdi maɓɓe nduggaandi …
En njaaɓanii golwole battane ɓurɗe maantinde. Sifaa majje ko no annama jolɗe joy nii :
– Jaawo yaawngo e weendu Tamurt Ennaaj, takko Tagant, na rewi cewe Dibel, Tentaan e Akshaat. Naatirde haayre Adraar to Haasi el Motteh (17 desammbar 1908) muusii… Alaa no Emiir waɗaani mbele ina haɗa ɓe naatde Attaar. Balɗe tati aɓe ngaƴƴondira Hannduum, kono Emiir hattindi ko yahrude caggal, Guroo naati Attaar ñalnde 9 saawiyee 1909.
– Yolnde ɗiɗmere ndee fuɗɗorii ko e gartugol almudɓe Maa el Ayniin. Ɓe mobbi kampamaa kapiteen Bablaar, ɓe mbari ɗoon Raseremt (27-28 abriil 1909). Caggal ɗuum kampamaa oo dañi ko ruñciniri ɓe.
– Ngenndiyankooɓe njaaɓani fuɗnaange rewo, hedde Waadaan.
– Yolnde nayaɓere ndee hawri ko e coñal tamarooje. Guroo e soldateeɓe mum kuurii e gese ɗee. O ɓenni fayde Attaar, omo wondi e Seek Siidiyya (23 suwee). O anniyii ko sujjinirde ɓe heege. Ngenndiyankooɓe mbaari cenɗe ɗiɗi :
– Senngo sara Sebkaa mo Idjiil e gardagol Seek Hasan e El Waali, kam e
– Senngo wul Ayda ciiñcunooɗo Waadaan.
– Ñalnde 28 suwee El Waali sori e ngesa Ksaar Tershaan : ndaw conndi hakkunde maɓɓe e koloñaal en. Ñalnde heen ɓe mbari Lietnaa Wiolet.
– Ñalnde 15 ut, koloñaal en njani e ngenndiyankooɓe to Tuurin, ɓe ndañi e maɓɓe geɗal.
Hol to golwole Guroo ngufti ? Ko adii fof ɗe ngoongɗinii konngol Koppolaani biynongol wonde « mo nanngi gese tamarooje Saharaa, nannga Safalɓe eggiyankooɓe ». Kulol naati yoga e mawɓe tirbiiji, ɓe cujjani koloñaal en. Heddiiɓe ɓee eggani rewo goɗɗuɗo.
Ndaw bonannde : rewɓe hesniiɓe, jawdi e ngalu ñaayaangu, konaangu, saraa, waraa, sabu golwole battamboniije Guroo. Sikke alaa ummitagol jibinannde Muritani leelat.
Nde Mullaay Haafed lomtii Abdul Ajiiju, wattindi ko sujjande koloñaal en. Ehel Maa el Ayniin en paaɗiraa e diiwaan Smaara ; nde Seek Hasan arti, ɓe ngeggani Tijniit (maayirɗe 1909). Maa el Ayniin renndini almudɓe mum raaŋani Faas (suwee, sulyee 1910). Seneraal Muaniyee (Moinier) betti mo Tadla, ɓe ngalƴondiri haa punndi ruuyi … Maa el Ayniin tellitii worgo, o yettii Tijinit ñalnde 28 oktoobar 1910. Hade makko maayde, o yamiri yo ardo ko ɓiyiiko biyeteeɗo El Hibba. El Hibba ummanii wolde, o naati Tijniit, o naati Suus, o raaŋani koloñaal en to Marakesh, o saaynii wuro ngoo, o hijri ɗum. Ñalnde 6 settaambar 1912, to Siidi Buu Osmaan, Seneraal Manngin (mawnum kapiteen Manngin), riiwti konu el Hibba, ɓilti Marakesh. Lagdaaf, miñum el Hibba, ardii konu Regeybaat en e Wulaad Deelim en, ngu 250 fetel. O kampi Jug, o sori hakkunde tule njaareendi haa o tolnii Adraar, o yani e Lietnaa Martini e soldeteeɓe mum nderjamma 10 saawiyee 1913 to falnde ɓulli El Boyraat-Ameyiin, hirnaange rewo Attaar. Ɓe mbari e maɓɓe tuubakooɓe nayo, soldaat gooto e garde meeriis e aynaaɓe jawdi maɓɓe ; ɓe mbarmini 13 neɗɗo, ɓe ndahi 488 ngelooba, ɓe keɓti 50 fetel e 15 000 kural.
Ko ɗum woni ko ɓuri tiiɗde e dartagol safalɓe kalifaandi Farayse. Geɗe ɓurɗe maantinde caggal ɗum ko ɗeeɗoo:
– Ut 1918 : Abdarahmaan wul Bakkaar fiilaama Emiir. O wonaa dono, ko o garɗo, o sujjani koloñaal en ha o muuɗi leydi.
– 12 saawiyee 1920 : kuule e sariya Farayse mbaɗti hiisaade Muritani ko koloni Farayse.
– 27 noowammbar 1923 : ruggo Muhammad Tagiyullaah wul Eli Seek mo Seek Muhammad el Fadel, ɓurɗo anndireede Wajjaaha boomi kippu meeriis en, wari lietnaa Bedrinu. Koloñaal en njoɓii balɗe Wajjaaha ko e golwolel Buu Garne, ñalnde 5 mee 1924.
– Ñalnde 8 feebariyee 1932, koloñaal en pelliti nanngude Emiir wul Ayda. Emiir e ngenndiyankooɓe wonduɓe e mum coƴƴi ƴi’al daande Lietnaa Mussat, ɓe kalki kippu sersaa Negroni to Ghord Dermus, e dow ballal tiiɗngal Seek el Kowri. Kapiteen Le Kok e soldeteeɓe mum mbetti Emiir, mbari ɗum.
– Ahmed wul Hammonaadi e Aali wul Meyyaara keɓɓitii fetel wul Ayda.
– Ñalnde 5 ut 1932 ngenndiyankooɓe (ɓe wulaad Delim en ɓuri heewde e mum en) ngurñii koloñaal en, mbari e mum en ofisee gooto e sukkuɓe ofisee en njoyo e 49 soldaat.
———————————–
Guroo ko kooninke Farayse (1867-1946) maantinɗo no feewi, mo golle mum ceedtini e nder koloniiji Farayse e nder Afrik (ko anndiranoo Sudaan Farayse, hono Maali hannde oo), caggal ɗuum to Muritani, to Caad, e to Maruk. Golle makko ina ceedtini kadi e golwole mawɗe to leydi makko. O ari Sudaan ko e 1984. Ko ɗoo o fuɗɗii hollitde kattanɗe mawɗe (ko o neɗɗo malaaɗo wune) : Ko kanko ooɗoo jaggunoo Almaami Saamori Tuure, ngenndiyanke mawɗo dartinooɗo kalifaandi ko ina duuɓi 10, e hitaande 1898. E oon sahaa tuubakooɓe ina ngaandi e Saamori, tawi ina tafi konu mawngu, ina ɓafti laamu njaajngu.
En ndowii ɗoo …


text:
Moodibbo Adama
Moodibbo Adama Kanko woni Adama ɓii Arɗo Hasan maa Moodibbo Adama, o dañaama hitaande 1786 haa hoɗannde wi'eteende Wuro Cekke, o wurtii ibgo leñol Ba'en nder leƴƴi Fulɓe, o laatake aahiijo tilimɗo.
Moye wi'ete Moodibbo Adama?[taƴto | taƴto ɗaɗi wiki]
O jaŋngi haa wuro wi'iteengo Gajargamu laamorde Bornu, dawla Koole'en (leñol bi'eteengol kadi Kanuri) ɓaawo mum o yahri lesdi Hawsaaɓe o jokkiti jaŋnde maako diina lislaamu e banngal Ceerno Usmaan Ɓii Fooduye. Nden o jaŋngi haa o takkanaa waccoore teddungal "moodibbo". Tawi o laatake konoowo dow laawol Jawmiraawo ngam laynugo diina lislaamu.
Nde o warti saare boo ibgo Gajargamu Ceerno Usmaan Ɓii Foodiye hokki mo iililal (tuutawal, raaya, deesewal) ngam o hoota faa banngeere muum fommbinaare o ardoo jihaadi, nden o lammini mo laamaago "Laamiiɗo Fommbina".
Moodibbo Adama warti haa banngeere fommbina o tiggi (sinci) dawla maako bee duŋgayeere Ɓii Fooduye, Adama honi heeferɓe Manndara'en haa laamorde maɓɓe Dulo dow kooseeje Manndara amma neeɓaay ɓe keɓti wuro maɓɓe ngam juulɓe ngeebii jaalagal (poolgu) mum'en, ɓaawo man boo o tokkitini tokkuki maayo ngoon wi'eteengo maayo Benuwe e jihaadi maako, heeferɓe ɗuuɗɓe ngartani diina lislaamu nder jihaadi maako bana Ɓata'en e Bere'en e ko nanndi e maɓɓe.
Aran nii Moodibbo Adama fuɗɗi tigguki wuro Ribaaɗo no ngo laatoo laamorde maako, ɓaawo man boo o tiggi wuro Joɓoli, haa ragare (timmoode, sakkitorde) boo o tiggi galluure Ƴoola hitaande 1841 laatiinde laamorde diiwal Adamaawa hannde.
yalji[taƴto | taƴto ɗaɗi wiki]
Moodibbo Adama ɗonno mari rewɓe nayo, kamɓe ngoni: Sata Jam, Yasebo, Hammare, Jahra, nden o ɗon mari ɓiɓɓe sappo e nayo kamɓe ngoni: Lawal, Usman, Mansur, Umar Faɗimatu, Addo Gurin, Hawwa'u, Hamidu, Bakari, Halliru, Jubayru Aliyu, Hamma, Sani, Bobbo Aamadu.
Moodibbo Adama hooti saare goonga hitaande 1847 haa nder wuro Ƴoola, ko ɗon kadi o qabrinaa. Ɓii maako afo Muhammadu Lawal roni mo, jooni dawla maako ɗon feccaa hakkunde lesɗe nayi: Naajeeriya, Kamarun, Chad e Afirka Cakaari. Yoo Allah hinno mo yaafo mo.


text:
Egilis Haqiiqaajo mo Iisaa Almasiihu
«Egilis Haqiiqaajo mo Iisaa Almasiihu» ko egilis jeyɗo hoore mu’um, sincaaɗo e hitaande 1917 Beyjin leydi Siini. Ko egilis laatiiɗo catal siininkewal jeyaangal e fedde nasaarankaaku porotestan’en feenyunoonde hedde hitaande 1900. Egilis on no jogii miliyon gooto e feccere yimɓe e nder aduna on. Egilis on no gomɗini e finnde pentekosta nde dewal mu’um ngal tuugii e dokkal Ruuhu Seniiɗo on. Geɗe sellinirɗe liimanaaku ngun ko ɗee sappo:
- Ruuhu Seniiɗo
- Lonngal hoore
- Lonngal koyɗe
- Kawtal Iisaa Almasiihu
- Nyalaande Fowtere (Sabbat)
- Iisaa Almasiihu
- Biibul (Defete Alla)
- Kisal
- Egilis
- Feenyugol Joomiraaɗo


text:
Tuniisi
Tunusiya ko kautaɗi Tunusiya lesdi yamori kerol hore muɗun e lardi woilari Afirika. Edi mari mangu ha jaraɗun yajugo kilomita 165,000km ɗi hauti kerol mari e lesdi Libya eta fambi faro funa, ɗen Aljeriya woje hirna e kamma funa foje lardi funa ewoila ɗi hauti kerol mari gon e wurgo meditaraniya hauto limgal yimɓe Tunusiya e limgal dungugu 2016 ɗun yari gimɗo miliyan 11.93 inɗe lesdi ɗi Tunusiya ɗi heɓi tugere far inɗei mauɗe gelle lesdi wato gelletu lasgol.
Faro Daɗol[taƴto | taƴto ɗaɗi wiki]
Lasgol gol holle wigo fuɗɗano lesdi Tunusiya ɗi heɓoyi fuɗdago ta faro Abzinanko’en lataɓe wuɗuɓe tiggaki inare e hakkilo e seɗɗa-seɗɗa ta hakkuɗe goɗɗe lasde famarɗe e kamma woɓɓe famarɓe banbantirbe lasgi. Burɗun ɗuɗuki maɓɓe yiɓuki gelle famare gamma waɗugo sode sode (lumo) e yilotoɓe wonɓe salotoɓe enon ɗun sareji Abzinanko’en fa i yeso e ɓeidaki saboe woɓɓe yilotoɓe.
Latibe salotoɓe e non ɓe gellol Abzinanko’en fari yeso e mauniki (beidaki) sabo e woɓɓe yilotoɓe e koɗa ejodo hade e maɓɓe ha e gaɗaɗan ma sai ɓejodi’e ɗon ta inaje yalɗe de jewetati yari e sappo ɓe koɗun daya lilaɗo jomira wo Annabijo Isa (A.S) ɗun fuɗɗi yiɓuki gelle der lesdi ɗi Tunusiya. Lesdi Tunusiya ɗi hauti jungo e lesde fere-fere bano lesdi rumanko’en yutugo duɓe duɗɗi-duɗɗi koɗun hokkoɗi encimari (Ardugomari).
Wargo Juldaku Tunusiya[taƴto | taƴto ɗaɗi wiki]
Wakka tire wargo julɗako Tunusiya karni ɗun jeweɗiɗi ɗun. Larabanko’en yami lesdi din e konu hauto e anɗinki dina julɗaku (Islama) e lesdi hautuge e yiɓuki goɗɗe gelle gonɗe ko nodduki e boɗɗun-boɗɗun (kairoun-kairoun) fa gelle ɗen ɗe larabanko’en julɓe e artuɓe ta lesdi Tunusiya lamɓe julɓe e ɗuɓɓe ɓe arɗuke Tunusiya ga-o eta der kollina ɓe arddugal julɓe latigal e arɗigal Tunusiya hangal woni lamorde zirids eta non lesdi Tunusiya fari yeso e joɗaki les gelle juldaku ha e yari wakkati e turanko’en lamu dole ɓe lesdi Faransa ɓe nasti lesdi e yalɗe sappo e ɗiɗi ɗun leuru Jowauru ɗun 1881.